Summary: ’لندن میں قانون کے طلبا کو ٹیوشن پڑھاتی تھی، زندگی میں میں نے بہت محنت کی ہے اور 18 سال کی عمر کے بعد کبھی والدین سے پیسے نہیں لیے۔‘

ورلڈ بینک ٹربیونل کی پاکستانی نژاد جج جنھیں بینظیر نے کہا تھا ’مہناز پاکستان کے لیے بہت کچھ کریں گی‘

پاکستان کے شہر لاہور میں پیدا ہونے والی مہناز نے ابتدائی تعلیم پاکستان میں ہی حاصل کی تھی جس کے بعد وہ سکالرشپ پر قانون کی تعلیم حاصل کرنے کیمبرج یونیورسٹی گئیں اور صرف 24 سال کی عمر میں برطانیہ میں ’لا سوسائٹی نیشنل ٹرینگ لائیرز آف دی ایئر‘ کا ایوارڈ حاصل کرنے کے بعد انھوں نے اپنے کریئر کا باقاعدہ آغاز کیا۔ مہناز ملک یہ ایوارڈ حاصل کرنے والی پہلی ایشیائی خاتون تھیں۔ وہ بتاتی ہیں کہ تعلیم مکمل کرنے کے بعد انھوں نے ایک بہت ہی سینیئر قانون دان کے ساتھ پریکٹس کا آغاز کیا تھا۔ ’ایک انتہائی اہم کیس سے پہلے وہ بیمار ہو گئے، جب کیس کی تاریخ پڑی تو وہ اس میں پیش ہونے کے قابل نہیں تھے۔ اب مجھے ہی اس میں پیش ہونا تھا۔ یہ  انتہائی اہم لمحہ تھا۔ کیس اہم تو تھا ہی مگر یہ میری کریئر کی شروعات بھی تھیں۔‘ ان کا کہنا تھا ’اس طرح انھوں نے کچھ اور بھی کہا تھا۔ مجھے لگا کہ انھیں ایک جونیئر وکیل کا اس کیس میں اُن کے سامنے پیش ہونا اچھا نہیں لگا۔ ان کے جملوں کے بعد لمحوں میں خود پر قابو پایا اور شاید کچھ اس طرح کہا کہ شاید یہ کیس میری پیدائش کے وقت سے پہلے کا ہے، مگر میں آپ کو اس پر پوری طرح مطمئن کروں گی۔‘ ’مجھے اس  پر بہت خوشی ہوئی اور مجھے لگا کہ ایک لڑکی بھی دنیا میں بہت کچھ کر سکتی ہے اور یہ سوچ ہمیشہ میرے ساتھ رہی۔ اصل میں، میں کبھی بھی بے نظیر اور پیپلز پارٹی کی سیاست سے وابستہ نہیں تھی مگر مجھے کچھ کرنے والی طاقتور خواتین نے ہمیشہ متاثر کیا۔  وہ کہتی ہیں کہ ’زندگی میں میں نے بہت محنت کی ہے اور 18 سال کی عمر کے بعد کبھی والدین سے پیسے نہیں لیے۔‘ ’کیمرج کی تعلیم محنت طلب ہوتی ہے۔ چونکہ میرے پاس مکمل سکالرشپ تھا، اس لیے میری ساری توجہ تعلیم ہی کی طرف تھی مگر جب  تعلیم سے فارغ ہوئی اور زیر تربیت بیرسٹر بنی تو اس وقت اپنے اخراجات کو پورا کرنے کے لیے قانون کے طالبعلموں کو ٹیوشن پڑھایا کرتی تھی جس سے میرے اخراجات پورے ہو جاتے تھے۔‘ ’میں سمجھتی ہوں کہ جب دل میں لگن ہو اور آپ محنت کر رہے ہوں تو پھر کچھ بھی ناممکن اور مشکل نہیں رہتا ہے۔ میری زندگی میں ایسا ہو چکا ہے۔ میں صرف 24 سال کی عمر ہی میں بین الاقوامی ٹریبونل میں پیش ہونا شروع ہو گئی تھی اور پھر آئی سی ایس آئی ڈی کی تاریخ میں دنیا کی کم عمر ترین خاتون جج بن گئی ہوں۔‘


’لیزی گرل جاب‘: دفتر اور باس سے دور اچھی تنخواہ اور کم کام والی نوکری کا تصور کیا ہے؟

سوشل میڈیا پر مواد تیار کرنے والی ایک خاتون کا کہنا ہے کہ ملازمین کو کم کام کرنا چاہیے اور وہ بھی گھر پر رہ کر جس کی انھیں اچھی تنخواہ ملے۔ ان کی اس رائے سے یقیناً لاکھوں کروڑوں لوگ متفق ہوں گے۔ مئی میں 26 سالہ گیبریئل جج نے ٹک ٹاک فلم بنائی جس کا عنوان تھا ’لیزی گرل جاب‘ (یعنی سست لڑکی کی نوکری) جو ان کے مطابق کم تناؤ والی مکمل طور پر دفتر اور باس سے دور اچھی تنخواہ والی نوکری ہے۔  مثال کے طور پر وہ غیر تکنیکی کاموں کی بات کرتی ہیں جن میں ان کے نزدیک صبح نو سے پانچ بجے کے درمیان ہی کام کرنا ہوتا ہے اور اتنی تنخواہ مل جاتی ہے کہ باآسانی گزر بسر ہو سکے۔ یہ نام دراصل ایک نئی ذہنیت کی عکاسی کرتا ہے جو استعفوں کی عالمی لہر کے دوران پنپی اور جس میں ملازمین بہتر تنخواہوں اور کام کے اوقات میں لچک کے خواہشمند ہیں۔ وہ اس تصور کو چیلنج کرتے ہیں کہ ملازمت کے اوقات کا کام سے تعلق ہے۔  امریکہ کی ریاست کولوراڈو کی رہائشی گبریئل کو یہ تصور زیادہ کام کرنے کے بعد آیا۔ وہ کہتی ہیں کہ بطور کنسلٹنٹ ہفتے میں 50 سے 60 گھنٹے کام کرنا نارمل نہیں تھا جس نے ان کی ذہنی اور جسمانی صحت کو متاثر کیا۔ وہ کہتی ہیں کہ ’تھکاوٹ اور بیماری کو نوکری کی دنیا کا حصہ نہیں ہونا چاہیے خصوصاً ایک ایسے وقت میں جب کام کے اوقات میں لچک اور خود مختاری دفتر سے دور رہ کر کام کرنے کی وجہ سے ممکن ہو گیا ہے اور ذہنی صحت ایک ترجیح بن چکی ہے۔‘  ان کا کہنا ہے کہ نوکری کا مثبت تجربہ کرنا ممکن ہے اور اب اس معاملے پر نئی نسل کھل کر بات بھی کر رہی ہے۔ وہ کہتی ہیں کہ ملازمین اب پہلے کی نسبت نوکری اور گھریلو زندگی میں اعتدال چاہتے ہیں اور کسی بھی کام میں خود کو اتنا نہیں پھنسانا چاہتے جس سے ان کی نجی زندگی اور صحت متاثر ہو۔  ان کا کہنا ہے کہ گبریئل کی جانب سے ایک عام فہم اصطلاح کا سامنے آنا اس معاملے پر بحث چھیڑنے کے لیے ضروری ہے۔  ’اس رواج کو نام دینے سے لوگ متوجہ ہوتے ہیں اور بات چیت شروع ہوتی ہے اور ایسا ہی ہو رہا ہے کیونکہ لیزی گرل جاب کا اصلی مطلب یہ ہے کہ آپ اپنی بھرپور صلاحیت کے مطابق کام کریں کیونکہ آپ کو اسی کا معاوضہ مل رہا ہے اور پھر ایسے کام بھی کر سکیں جن سے آپ کو خوشی ملتی ہے۔‘  جولائی میں ایک اور ٹک ٹاکر نے اپنی لیزی گرل جاب کو بیان کرتے ہوئے کہا کہ ’مجھے یہ لیزی گرل جاب کا ٹرینڈ پسند ہے لیکن ایسی نوکری کی توقع کرنا سستی نہیں۔ ایک ایسی نوکری کی توقع بلکل غلط نہیں جس میں اچھی تنخواہ ہو، کام اور نجی زندگی میں اعتدال ہو اور آپ تھکاوٹ سے بچ سکیں۔‘


Summary: بی بی سی کی جانب سے پولیس کو اطلاع دیے جانے کے بعد فرنس میں ایک ٹرک سے چھ خواتین کو بازیاب کروایا گیا ہے جن میں سے چار ویتنامی اور دو عراقی شہری ہیں۔ یہ خواتین، جن کے بارے میں خیال کیا جاتا ہے کہ یہ تارکین وطن ہیں، اس ٹرک میں بند تھیں اور انھیں سانس لینے میں مشکل ہو رہی تھی۔

’ہمارا دم گھٹ رہا ہے‘: پراسرار فون کال، نامعلوم ٹرک اور چھ خواتین جنھیں بی بی سی نے بچانے میں مدد کی

فرانسیسی پراسیکیوٹر نے تصدیق کی ہے کہ ڈرائیور نے کچھ آوازیں آنے کے بعد ٹرک کو روک لیا اور پولیس کو اطلاع دی۔ پراسیکیوٹر نے اس بات کی بھی تصدیق کی کہ ڈرائیور پر کسی جرم کا شبہ نہیں تھا۔ ڈرائیور کی کمپنی نے ہمیں بتایا کہ ڈرائیور نے تمام سوالات میں پولیس کی مدد کی اور رضاکارانہ طور پر بیان دیا۔ ٹرک ڈرائیور کو بغیر کسی الزام کے رہا کر دیا گیا ہے۔ بی بی سی کی جانب سے پولیس کو اطلاع دیے جانے کے بعد فرانس میں ایک ٹرک سے چھ خواتین کو بازیاب کروایا گیا ہے جن میں سے چار ویتنامی اور دو عراقی شہری ہیں۔ یہ خواتین، جن کے بارے میں خیال کیا جاتا ہے کہ یہ تارکین وطن ہیں، اس ٹرک میں بند تھیں اور انھیں سانس لینے میں مشکل ہو رہی تھی۔ ان میں سے ایک نے اندر موجود رہتے ہوئے بی بی سی سے بات کی جس کے بعد بی بی سی نے ان کا پولیس سے رابطہ کروایا، اور پھر پولیس نے اس ٹرک کا پتا لگایا۔  مجھے بتایا گیا کہ ٹرک کے پیچھے چھ خواتین موجود ہیں جو ایئر کنڈیشنر کی وجہ سے بہت سردی محسوس کر رہی ہیں اور پریشان ہیں۔ تاہم یہ خواتین باہر کی دنیا سے رابطہ کر سکتی تھی اور مجھے فون کرنے والے نے میرا ان سے رابطہ کروا دیا۔ ٹرک میں موجود ایک نوجوان خاتون نے مجھے پیغام بھیجا ’یہاں بہت سردی ہے۔‘ ان کا کہنا تھا کہ ٹرک کے اس حصے کو لوہے کی سلاخ سے بند کیا گیا تھا جس میں کیلے بھی لے جائے جا رہے تھے۔ انھوں نے مجھے دو ویڈیوز بھی بھجوائیں۔ خاتون نے مجھے بتایا کہ وہ ایک رات قبل ساڑے 12 بجے ٹرک میں داخل ہوئے تھے اور اب 10 گھنٹے گزارنے کے بعد ان کو پریشانی شروع ہو رہی تھی کیوں کہ ان کے فون سے علم ہوا کہ ٹرک نے اپنا رخ تبدیل کر لیا ہے۔ میں نے فرانس میں ایک جاننے والے سے کہا کہ وہ قریبی پولیس سے رابطہ کرنے میں مدد کریں جن کو یہ معلومات فراہم کر دی گئیں۔ ٹرک میں موجود خاتون فون نہیں کر سکتی تھیں۔ یہ واضح نہیں کہ ایسا کیوں تھا لیکن شاید اس کی وجہ ان کے فون میں مخصوص سم کارڈ ہو۔ اچانک ٹرک سے لائیو لوکیشن فراہم ہونا بند ہو گئی۔ لیکن خاتون نے مجھے ٹیکسٹ پیغام بھیجا اور بتایا کہ ایئر کنڈیشنر بند کر دیا گیا ہے اور اب ان کے لیے اندر سانس لینا مشکل ہوتا جا رہا ہے۔ مجھے علم ہوا کہ ٹرک میں داخل ہوتے وقت اس خاتون کے تین ساتھیوں نے ان کا ساتھ نہ دینے کا فیصلہ کیا تھا۔ انھوں نے یہ فیصلہ کیوں کیا، یہ تو معلوم نہیں لیکن ان خواتین نے ٹرک کے نمبر کی تصویر بنا لی تھی۔ اس فوٹو سے پتہ چلا کہ ٹرک کی نمبر پلیٹ آئرش تھی۔


فرانس کے سکولوں میں عبایہ پہننے پر پابندی: ’لڑکیاں شارٹس پہن سکتی ہیں تو عبایہ کیوں نہیں؟‘

ایک نوجوان لڑکی سکول میں تعلیم حاصل کرنے کے دوران اپنے مذہبی عقائد کا اظہار کیوں نہیں کر سکتی؟ یہ ایک مشکل سوال ہے مگر بظاہر فرانسیسی حکام کو لگتا ہے کہ ان کے پاس اس کا اچھا جواز ہے۔  جو کہ وسیح طور پر یہ ہے کہ وہ بطور فرانسیسی ایک قوم ہیں اور نوجوان اس کا حصہ ہے۔ سیکولرزم کا معاملہ واضح طور پر فرانس کی پہچان ہے جو اسے اپنے پڑوسیوں سے منفرد کرتا ہے۔ فرانسیسی مسلم خواتین سمیت باقی دنیا کے نزدیک یہ انسانی آزادی کی صریح خلاف ورزی سمجھی گئی جبکہ فرنس میں اس اقدام کو ریاست کے مساوات کے اقدار کا حصہ قرار دیا جا رہا ہے۔ عبایہ 30 سال سے زیادہ پرانی بحث کا محض ایک نیا تکرار ہے۔ مسلم لڑکیوں کو ان کے لباس - سر ڈھانپنے - کی وجہ سے سکولوں میں داخلے سے انکار کرنے کا پہلا شائع شدہ کیس 1989 میں پیرس کے قریب کریل قصبے میں ہوا۔ سکول کے سربراہ حکومت سے رہنمائی مانگ رہے تھے کیونکہ وہ دیکھ سکتے تھے کہ یہ روش ایک رجحان بنتا جا رہا ہے۔ کچھ کا کہنا تھا کہ سوشل میڈیا پر انفوئنسر اس کی ترغیب دے رہے ہیں اور بعض مذہبی گروہوں کا تعلق اخوان المسلمین سے ہے۔  بہت سے فرانسیسی مسلمانوں کے لیے یہ قاعدہ توہین آمیز ہے کیونکہ وہ محسوس کرتے ہیں کہ یہ ان کا مذہب ہے جسے ہمیشہ مخصوص نشانہ بنایا جاتا ہے۔ سینیگالی نژاد مسلمان خاتون سوکھنا میمونہ سو، جو 11 سال قبل فرانس میں تعلیم حاصل کرنے آئی تھیں، کہتی ہیں کہ یہ پابندی بکواس ہے۔ وہ کہتی ہیں کہ ’یہ آزاد ملک ہے لیکن آپ کو ایسے کام کرنے کی اجازت نہیں ہے جو آپ کی ثقافت اور مذہب کا حصہ ہیں۔‘  پیرس سے تعلق رکھنے والی 21 سالہ لینا عبایے کو ثقافتی لباس طور پر دیکھتی ہیں۔ ان کے نزدیک اس کا اسلام سے کوئی تعلق نہیں ہے۔ ’ہر سال جب مسلمانوں کی بات ہوتی ہے تو فرانس ان کے لیے کچھ نیا قانون لاتا ہے۔‘ جب صدر میکخواں کہتے ہیں کہ طلبہ کو دیکھ کر ان کے مذہب کا پتا نہیں چلنا چاہیے تو اکثریت اس بات سے اتفاق کرتی ہے۔  ان کا ماننا ہے کہ اس کا سختی سے نفاذ طویل مدت میں انفرادی آزادی کی یقین دہانی کرے گا اور فرانس اس کی بدولت مختلف ’برادریوں‘ میں بٹ نہیں سکے گا۔ وہ اس بات پر بھی حامی بھرتے ہیں۔  فرانس میں اکثر لوگ اس بات سے متفق ہیں کہ فیمنسٹ (خواتین کے حقوق کی کارکنان) کے مطابق عبایہ کوئی مذہبی لباس نہیں بلکہ جسم کو ڈھانپنے والا روایتی لباس ہے۔  فرانس کی اعلی ترین انتظامی عدالت سٹیٹ کونسل نے پابندی ختم کرنے کے کسی اقدام کو مسترد کیا ہے۔ اس نے کہا ہے کہ یہ فرانسیسی قانون پر مبنی ہے اور اس سے کسی کو کوئی نقصان نہیں پہنچتا۔


انڈیا: سورت کی اربوں ڈالر کی ہیروں کی صنعت جسے غیر یقینی نے گرہن لگا دیا

ماہرین کے مطابق سورت کی ہیروں کی صنعت میں سست روی کی وجہ سے پچھلے کچھ مہینوں میں 20 ہزار سے زیادہ لوگ اپنی نوکریوں سے ہاتھ دھو بیٹھے ہیں۔ ماہرین کے مطابق سورت کی ہیروں کی صنعت کی مالیت تین لاکھ کروڑ روپے (سالانہ) ہے اور یہ ملک کی جی ڈی پی میں نمایاں حصہ ڈالتی ہے۔ نئے بحران کے دوران ملازمت سے ہاتھ دھو بیٹھنے والی ایک خاتون ملازم نے کہا کہ ’اب تک ہزاروں لوگوں کو نوکریوں سے فارغ کیا جا چکا ہے۔ کساد بازاری جاری ہے۔ کہا جاتا ہے کہ جنگ کی وجہ سے سیٹھ کا سامان نہیں بک رہا ہے، اس لیے عملے نے خام مال کی قیمت بھی بڑھا دی ہے۔ ایسے لوگوں کو رکھا جا رہا ہے جو دو یا تین طرح کے کام کر سکیں۔‘ اس صورتحال کی وجہ سے زندگی میں جو مشکل صورتحال پیدا ہوئی ہے اس کے بارے میں وہ کہتی ہیں کہ ’مشکلیں تو آرہی ہیں لیکن کوئی چارہ نہیں فیکٹری والوں کا کہنا تھا کہ جب ہیرا آئے گا، مزید کام ہو گا تو بلا لیں گے لیکن مہینوں بعد بھی کوئی فون نہیں آیا۔‘ سورت کی ہیروں کی صنعت میں مندی کا سامنا کرنے والی ایک اور خاتون کارکن نے اپنی حالت زار بیان کی، لیکن نام ظاہر نہ کرنے کی درخواست کی۔ سورت میں ’لکشمی ڈائمنڈ‘ کمپنی کے چونی بھائی گجیرا نے کہا کہ ’ہم روس سے کھردرے ہیرے منگواتے تھے، وہاں الروسا سے خام مال ملتا تھا۔ لیکن جنگ کے بعد یہ کافی حد تک رک گیا ہے۔ پابندیاں لگائیں تاکہ امریکی شہری روس سے ہیرے نہ خرید سکیں، اسی لیے اگر کھردرے ہیرے روس سے انڈیا اور خاص طور پر سورت آتے ہیں تو پھر اسے تیار کرکے کس کو بیچا جائے یہ بھی ایک مسئلہ ہے کیونکہ امریکہ تیار ہیروں کی فروخت کی سب سے بڑی منڈی ہے۔‘ صنعت سے وابستہ لوگوں کا خیال ہے کہ مغربی ممالک پر جنگ کے اثرات کے باعث تیار مال کی فروخت میں مشکلات کا سامنا ہے جس کی وجہ سے ہیروں کے کارخانوں میں کام کرنے والے مزدوروں کے لیے بحران بڑھ گیا ہے۔ سورت میں رتنا کلاکار وکاس سنگھ کے صدر بلو بھائی ویکریا بی بی سی کو بتاتے ہیں کہ جب سے جنگ شروع ہوئی ہے اس کے اثرات جاری ہیں۔ جیمز اینڈ جیولری ایکسپورٹ پروموشن کونسل (جی جے ای پی سی) کے اعداد و شمار کے مطابق کٹے ہوئے اور پالش شدہ ہیروں کی برآمدات میں مارچ میں مسلسل کمی ریکارڈ کی گئی۔ فروری کے مہینے میں بھی یہی صورتحال تھی۔ مارچ میں کل برآمدات 1.6 ارب ڈالر رہیں۔ اس عرصے کے دوران، ہیرے کی کارکردگی دیگر جواہرات اور زیورات کے مقابلے سب سے زیادہ خراب رہی جس کی برآمدات میں زبردست کمی واقع ہوئی۔


کیا امریکہ شی جن پنگ کی دنیا میں رہ سکتا ہے؟

صدر جو بائیڈن کی نئی جاری کردہ قومی سلامتی کی حکمت عملی میں بیجنگ کو موجودہ عالمی نظام کے لیے ماسکو سے بھی بڑا خطرہ قرار دیا گیا ہے اور واشنگٹن نے تائیوان پر چینی حملے کے بارے میں بات کرنا شروع کر دی ہے جو کہ دور دراز کے امکان کے بجائے ایک حقیقت پسندانہ امکان ہے۔
  سنہ 2012 میں جب مسٹر شی نے پارٹی کے جنرل سکریٹری کے طور پر اپنی پہلی مدت کا آغاز کیا تو بھی بین الاقوامی میڈیا کوریج اکثر فلک بوس عمارتوں، ثقافتی تبادلوں اور نئے متوسط طبقے پر توجہ مرکوز کیے ہوئے تھا اور یہ کہہ رہا تھا کہ یہ اس بات کے شواہد ہیں کہ چین بنیادی طور پر بہتری کی جانب تبدیل ہو رہا ہے۔
  مسٹر شی کے اقتدار سنبھالنے کے پہلے سے ہی مذہبی عقیدے کو نشانہ بنانا، اختلاف کرنے والوں کو جیلوں میں ڈالنا اور ایک بچہ کی پالیسی کے وحشیانہ نفاذ سیاسی نظام کا لازمی حصہ تھے نہ کہ یہ محض ضمنی اثرات تھے۔

لیکن ایک خطے کے تمام لوگوں کی بڑے پیمانے پر صرف ان کی ثقافت اور شناخت کی بنیاد پر قید نے خطرے کی گھنٹی بجا دی اور اس نے عالمی رائے عامہ پر بڑا اثر ڈالا کیونکہ یورپ اور اس سے باہر کی دنیا میں اس طرح کے معملات پر تاریخی گونج تھی۔
  لیکن سنکیانگ سوچوں کو بالکل واضح کر رہا تھا اور چین بھی اس بدلتی ہوئی لہر کو محسوس کر سکتا تھا۔ یہ کوئی اتفاق نہیں کہ سنکیانگ میں جو کچھ ہو رہا ہے اس کا پردہ فاش کرنے کی کوشش کرنے والے بہت سے بین الاقوامی صحافیوں کو ملک سے زبردستی نکال دیا گیا، جن میں سے ایک میں بھی ہوں۔
  تائیوان کی حیثیت پر صدر بائیڈن کے حالیہ تبصروں سے زیادہ اس بات کا کوئی واضح اشارہ نہیں کہ امریکہ اور چین کے تعلقات میں کتنی زیادہ تبدیلی آئی ہے۔
  یہ تسلیم کیا جاتا ہے کہ اگر امریکہ مداخلت نہ کرنے کی بات کرتا ہے تو اس سے حملے کو گرین سگنل مل سکتا ہے۔ اور اگر وہ یہ کہتا ہے کہ وہ دفاع کرے گا تو یہ تائیوان کی خود مختار حکومت کو آزادی کے باضابطہ اعلان کے لیے حوصلہ افزائی کر سکتا ہے۔
  مشترکہ اصولوں اور اقدار کے بجائے چین اب متبادل کے طور پر اپنے خوشحال آمریت کا ماڈل پیش کرتا ہے۔
یہ اپنی انٹیلی جنس خدمات کے ذریعے، اور اپنے نظام کو فروغ دینے کے لیے اپنے وسیع پروپیگنڈے کے ذریعے بین الاقوامی اداروں میں سخت محنت کر رہا ہے اور یہ دلیل دے رہا ہے کہ جمہوریتیں زوال کا شکار ہیں۔
  لیکن جو بات بلاشبہ  شی جن پنگ کی تیسری مدت کے آغاز پر صحیح ہے وہ یہ ہے کہ دنیا شدید تبدیلی کے دور میں ہے اور روس کی طرح چین میں بھی امریکہ کو خود اپنے ہی بنائے ہوئے ایک مخالف کا سامنا ہے۔


ڈبلیو ٹی او معاہدہ: مغرب نے کھیر پکا کے چین کے سامنے رکھ دی

2001 میں امریکہ میں ہونے والے 9/11 کے حملے اور اس کے نتائج ہی دنیا کی توجہ کا مرکز تھے۔ لیکن اس حملے کے ٹھیک تین ماہ بعد ہی ایک ایسا واقعہ پیش آیا جس نے دنیا پر 9/11 کے اثرات سے بھی زیادہ بڑی تبدیلی کی بنیاد رکھی۔ 11 دسمبر 2001 کو پیش آنے والا یہ واقعہ اور اس کی تاریخ بھلائے جا چکے ہیں جس کے تحت چین کو عالمی تجارتی تنظیم (ورلڈ ٹریڈ آرگنائزیشن) میں شامل کیا گیا تھا۔ لیکن اس معاہدے نے امریکہ، یورپ اور ایشیا سمیت تیل اوردھاتوں جیسے قیمتی وسائل سے مالا مال کسی بھی ملک کی معاشی تاریخ کو بدل کر رکھ دیا۔  یہ ایک ایسا واقعہ تھا جس پر اس وقت زیادہ دھیان نہیں دیا گیا لیکن اس کے معاشی اور جغرافیائی اثرات آج بھی سب کو یاد ہیں۔ یہی معاہدہ عالمی مالیاتی بحران کی جڑ بنا۔ اسی کی بنا پر صنعتی پیداوار سے جڑی نوکریاں چین کے حوالے کر دی گئیں جس نے مغربی دنیا خصوصاً جی سیون ممالک میں سیاسی بحران پیدا کر دیا۔ لیکن یہ حکمت عملی کامیاب نہیں ہوئی۔ بلکہ چین نے دنیا کی دوسری بڑی معاشی قوت بننے کا سفر شروع کر دیا۔ اس سفر کا انجام عنقریب چین کو دنیا کی سب سے بڑی معاشی طاقت بن جانے کی شکل میں ہو گا۔ وہاں انٹرنیشنل ٹریڈ ایسوسی ایشن کے پینل سے بات کرتے ہوئے ان کا کہنا تھا کہ چین کے اقتصادی ماڈل نے اس مغربی نقطہ نظر کو 'کسی حد تک غلط' ثابت کیا ہے کہ کسی ملک میں اختراعی معاشرے کے ہوتے ہوئے سیاسی کنٹرول نہیں رکھا جا سکتا۔ تجارتی دنیا میں چین کی ترقی نے ایک عالمی تبدیلی کی بنیاد رکھی جس کی وجہ چین کی افرادی قوت اور اعلی معیار کی فیکٹریوں کے ساتھ ساتھ مغربی ملٹی نیشنل کمپنیوں کے ساتھ چینی حکومت کے خصوصی تعلقات بھی تھے۔ اس طاقت ور امتزاج نے رفتہ رفتہ کرہ ارض کا نقشہ بدل دیا۔ چین اور عالمی تجارتی منڈی کے ملاپ نے انتہائی اہم معاشی کامیابیوں کو جنم دیا۔ ان میں سے سب سے اہم انتہائی غربت کا خاتمہ ہے جو چین کی ورلڈ ٹریڈ آرگنائزیشن میں شمولیت سے قبل پچاس کروڑ افراد سے کم ہو کر اب تقریبا صفر ہو چکی ہے۔  اس کا اندازہ صرف کنٹینرز کی تعداد سے لگایا جا سکتا ہے جنہیں عالمی تجارت کی علامت سمجھا جاتا ہے۔ چین کی ورلڈ ٹریڈ آرگنائزیشن میں شمولیت کے پانچ سال کے اندر اندر چین جانے اور آنے والے کنٹینرز کی تعداد چار کروڑ سے آٹھ کروڑ پر پہنچ گئی جس میں 2011تک مزید تین گنا اضافہ ہو چکا تھا۔ سوال یہ ہے کہ کیا چین کی اقتصادی ترقی کے سفر کا دائرہ مکمل ہو چکا ہے؟ ورلڈ ٹریڈ آرگنائزیشن میں رہتے ہوئے چین نے انتہائی معاشی کامیابیاں حاصل کی ہیں لیکن سابق امریکی صدر ٹرمپ کے بعد موجودہ صدر جو بائیڈن بھی چین کے خلاف رکاوٹیں کھڑی کرنے میں دلچسپی لیتے دکھائی دیتے ہیں۔


Summary: 'میں کئی سالوں سے متبادل صحت (طریقہ علاج) میں دلچسپی لے رہی تھی اور پھر کورونا وائرس کے ساتھ جو کچھ ہوا اس نے میری دلچسپی میں مزید اضافہ کر دیا۔'

سائنسی شواہد کے باوجود کیا جراثیم کا واقعی کوئی وجود نہیں ہے؟

’میں کئی سالوں سے متبادل صحت (طریقہ علاج) میں دلچسپی لے رہی تھی اور پھر کورونا وائرس کے ساتھ جو کچھ ہوا اس نے میری دلچسپی میں مزید اضافہ کر دیا۔‘ اور ان کا راستہ جانا پہچانا ہے۔ پہلے وہ ’ویلنس‘ یعنی تندرستی میں دلچسپی رکھتی تھیں اور صحت کے غیر روایتی علاج کے بارے میں پڑھ کر لطف اندوز ہوتی تھیں۔ پھر وہ کووڈ ویکسین کے اجزاء کے بارے میں شک و شبہات میں مبتلا ہو گئیں اور اس بات پر سوچنے لگیں کہ آخر ویکسین لگوانا کچھ دفاتر میں لازمی کیوں کیا جا رہا ہے۔ جراثیم سے انکار کرنے والوں کے ذریعہ استعمال ہونے والے الفاظ یا ’کی ورڈز‘ پر مشتمل سوشل میڈیا ڈیٹا کا تجزیہ بتاتا ہے کہ سنہ 2020 سے پہلے شاید ہی اس قسم کی بات چیت موجود بھی تھی اور کووڈ کی وبا کے ساتھ ہی اس میں اضافہ ہوا۔ بہت سے لوگ 1800 کی دہائی کے ایک باطل نظریہ کا حوالہ دیتے ہیں۔ جس طرح اس وقت یہ نظریہ ثابت ہو رہا تھا کہ جراثیم بیماری کا باعث بنتے ہیں، اسی طرح ایک فرانسیسی سائنس دان اینٹوائن بیچیمپ نے ایک نظریہ پیش کیا جسے ٹیرین تھیوری یا نظریہ قطعہ کہا جاتا ہے۔ انھوں نے دعوی کیا کہ جراثیم بے ضرر ہیں جو صرف ایک غیر صحت مند جسم کے اندر بیماری پیدا کرنے والی چیز میں تبدیل ہوتے ہیں۔ ایسا لگتا ہے کہ اس کا تعلق 19 ویں صدی کے فرانسیسی سائنسدان کے نظریہ کے ساتھ اچانک وابستگی سے کم ہے جبکہ مرکزی دھارے کی کسی بھی چیز کو مکمل طور پر مسترد کرنے کے ساتھ زیادہ ہے، جس کا مطلب یہ ہے کہ اگر کوئی حکومت یا صحت کا ادارہ کچھ کہتا ہے تو اس میں کچھ نہ کچھ غلطی ہونی چاہیے۔ انھوں نے دیکھا ہے کہ جو چیز کبھی کبھار دیکھی جاتی تھی وہ تیزی سے ویکسین مخالف دلائل کی خصوصیت بنتی جا رہی ہے۔ ڈاکٹر ولسن کا کہنا ہے کہ ’میں انھیں زمین کے چپٹے ہونے کے نظریے کے ماننے والے کے طور پر دیکھتا ہوں فلیٹ ارتھرز کی طرح، ہم زمین کے گول ہونے کی تصاویر دکھا سکتے ہیں اور لوگ پھر بھی اس سے انکار کریں گے۔‘ انھوں نے مزید کہا کہ آج ’ہم کسی وائرس کو لے کر کسی جانور میں ڈال کر اسے بیمار کر سکتے ہیں۔ ہم انسانوں میں بھی وہی جینیاتی ترتیب تلاش کر سکتے ہیں اور آبادی میں اس کے پھیلاؤ کا پتہ لگا سکتے ہیں کیونکہ یہ ایک شخص سے دوسرے شخص میں منتقل ہوتا ہے۔‘ سنہ 2000 کی دہائی کے اوائل میں ویرونیکا کے آبائی ملک جنوبی افریقہ میں اس وقت کے صدر تھابو مبیکی نے یہ ماننے سے انکار کر دیا کہ ایڈز کی بیماری ایچ آئی وی وائرس کی وجہ سے ہوئی تھی۔ وہ زندگی بچانے والی اینٹی ریٹرو وائرل ادویات فراہم کرنے سے بھی گریزاں تھے جو وائرس کو جسم میں نقل تیار کرنے سے روکتی ہیں۔


نارمل ڈیلیوری کے ذریعے پیدا ہونے والے بچوں میں قوت مدافعت زیادہ کیوں ہوتی ہے؟

سکاٹ لینڈ اور ہالینڈ میں کی جانے والی ایک نئی تحقیق کے مطابق کسی ویکسین کے جواب میں ہمارے مدافعتی نظام کے ردعمل کا انحصار اس بات پر بھی ہوتا ہے کہ ہماری پیدائش کیسے ہوئی تھی، یعنی نارمل ڈیلیوری یا آپریشن (سی سیکشن) کے ذریعے۔ اس تحقیق میں دیکھا گیا ہے کہ نارمل ڈیلیوری یا قدرتی طریقے سے پیدا ہونے والے بچوں میں ویکسین لگانے کے بعد پیدا ہونے والی اینٹی باڈیز کی مقدار آپریشن (سی سیکشن) کے ذریعے پیدا ہونے والے بچوں کے مقابلے میں دگنا ہوتی ہے۔ اگرچہ آپریشن سے پیدا ہونے بچوں میں بھی مدافعت یا قدرتی تحفظ موجود ہوتا ہے، تاہم ہو سکتا ہے انھیں نارمل ڈیلیوری سے پیدا ہونے والے بچوں کی نسبت زیادہ پروبائیوٹِک یا ویکسین کی اضافی خوراک دینا پڑے۔ اگر ہم قدرتی طریقے یعنی آپریشن کے بغیر اس دنیا میں آتے ہیں تو جن مائیکروبز سے ہمارا پالا سب سے پہلے پڑتا ہے وہ ہماری ماں کی اندام نہانی میں موجود ہوتے ہیں۔ لیکن اگر آپ آپریشن یا سی سیکشن کے ذریعے پیدا ہوتے ہیں تو آپ کا اس دنیا میں آنے کا راستہ دوسرا ہو جاتا ہے اور آپ کا پالا جن جرثوموں سے پڑتا ہے وہ انسانی جلد پر پائے جاتے ہیں یا ہسپتال اور گھر کی ہوا میں موجود ہوتے ہیں۔ جرنل آف نیچر کمیونیکیشن نامی جریدے میں اس تحقیق کے شائع ہونے والے نتائج میں دیکھا گیا ہے کہ جو بچے اندام نہانی کے راستے پیدا ہوتے ہیں ان میں بائفائیڈو بیکٹیریئم اور ایسکیرکیا کولائی نسل کےمائیکروبز کی مقدار زیادہ تھی۔ ان تنائج کی روشنی میں ماہرین کا کہنا ہے کہ ان مفید بیکٹیریا کی مقدار زیادہ ہونے کا مطلب یہ ہے کہ جب ایسے بچوں کو نیوموکوکل اور مینیگوکوکل قسم کی ویکسین لگائی جائے گی تو ان میں بیماری کے خلاف مدافعت پیدا کرنے والی اینٹی باڈیز  کی مقدارتقریباً  دوگنا ہو گی۔  حالیہ عرصے میں ’وجائنل سیڈِنگ‘ کا رجحان بھی دیکھا گیا ہے جس میں آپریشن سے پیدا ہونے والے بچے کے جسم پر ماں سے خارج ہونے والا قدرتی مائع لگایا جاتا ہے۔ دوسری جانب، مدافعتی نظام کے ماہر اور یونیورسٹی آف ایڈمبرا سے ہی منسلک، پروفیسر نیل مابوٹ کے مطابق یہ یقین سے نہیں کہا جا سکتا کہ کسی بچے میں زیادہ اینٹی باڈیز پیدا ہونے کا براہ راست تعلق مائیکروبز سے ہوتا ہے۔ تاہم، ان کا کہنا تھا کہ ’حالیہ تحقیق نے بہرحال یہ امکان پیدا کر دیا ہے کہ ہم نوزائیدہ بچوں، خاص طور پر آپریشن سے پیدا ہونے والے بچوں، کے مدافعتی نظام کو بہتر بنانے، ویکسین کے بہتر اثرات اور ان بچوں کو دیگر انفیکشنز سے بچانے کے لیے مفید بیکٹیریا پلا سکتے ہیں۔‘


Summary: منکی پوکس کی روک تھام میں استعمال ہونے والی ویکسین جس وائرس سے تیار کی گئی تھی اس کی پہچان کبھی نہیں ہو سکی ہے۔ یہ کیسے ہوا؟ اور کیا وہ جنگلی حیات کے اندر اب بھی کہیں موجود ہے؟

پُراسرار وائرس جس نے منکی پوکس کی ویکسین بنانے میں مدد کی

درحقیقت، آج تک کوئی نہیں جانتا کہ چیچک کو ختم کرنے والا وائرس آخر کہاں سے آیا اور اس کے باوجود، یہ پراسرار جرثومہ اب بھی استعمال کیا جا رہا ہے، بشمول منکی پاکس کے خلاف اس وقت لگائی جانے والی ویکسین میں، جسے اب ورلڈ ہیلتھ آرگنائزیشن نے عالمی صحت کی ایمرجنسی قرار دیا ہے۔  ابھی حال ہی میں جینیاتی ترتیب نے ان نتائج کی تصدیق کی ہے۔ اس کے بجائے وہ ویکسین جو چیچک کو ختم کرنے کے لیے استعمال کی گئی تھی اور جو آج کل منکی پاکس کے خلاف استعمال ہو رہی ہیں، ایک نامعلوم وائرس پر مبنی ہیں جس کی کوئی شناخت نہیں کر سکا ہے،  ایک ’گھوسٹ‘ جرثومہ جو ویکسین کی شکل میں ہی پایا گیا۔  دہائیاں گزر جانے کے باوجود کوئی نہیں جانتا کہ کیسے اور کیوں یہ چیچک کی ویکسین میں آیا یا پھر یہ کہ یہ اب بھی کھلی فضا میں کہیں موجود ہے یا نہیں۔ اس کے بغیر حالیہ منکی پاکس کا مرض شاید بہت زیادہ تیزی سے پھیلتا۔  جیسا کہ بعض لوگوں کا کہنا ہے کہ ایک نامعلوم جانور سے حاصل کردہ وائرس کو چیچک یا سمال پاکس ویکسین کے طور پر استعمال کیا جانے لگا۔ یہ معلوم نہیں کہ ایسا کس نے اور کیسے کیا، مگر ممکن ہے کہ ایسا محض حادثاتی طور پر ہو گیا ہو۔ ہو سکتا ہے کہ کسی نے یہ ویکسین ایسے مواد سے تیار کی ہے جس کے بارے میں اس کا خیال ہو کہ یہ گائے یا گھوڑے سے حاصل کیا گیا ہے، مگر درحقیقت وہ کسی نامعلوم جانور سے لیا گیا تھا۔ چونکہ اس کی کارکردگی بہت اچھی تھی اس لیے کسی نے اس پر زیادہ غور نہیں کیا۔ دوسری ویکسین ACAM2000 ہے جو منکی پاکس کی روک تھام میں زیادہ استعمال نہیں کی جاتی۔ یہ پہلی مرتبہ سنہ 2000 میں تیار کی گئی تھی۔ اور ویکسینیا کی اسی قسم سے بنائی گئی تھی جو سمال پاکس کے خاتمے کے لیے استعمال کی گئی تھی۔ امریکہ اور برطانیہ سمیت دنیا کے کئی ملکوں میں اسے ذخیرہ کیا گیا تاکہ اگر دہشت گردوں نے چیچک کا حملہ کیا تو اسے ہنگامی طور پر روکا جا سکے۔ دیگر وائرس بھی شاید موقع کا فائدہ اٹھا رہے ہوں۔ اگرچہ کاؤپاکس اب گائیوں میں کم پائی جاتی ہے لیکن روڈینٹس میں ابھی موجود ہے۔ اور چونکہ 1970 کی دہائی میں سمال پاکس کی ویکسین بند کر دی گئی تھی اس لیے اب بچوں میں زیادہ سے زیادہ کیس ظاہر ہو رہے ہیں۔


Summary: پولیو سے پاک قرار دیے جانے کے لیے ضروری ہے کہ مسلسل کم از کم تین سال تک ملک میں پولیو کا ایک بھی کیس سامنے نہ آئے اور ماحولیاتی نمونے بھی پولیو وائرس سے پاک رہیں۔ اس ہدف کے حصول کے لیے شمالی وزیرستان میں حکام کے لیے تشویش کی بات کیا ہے؟

’بچوں کو کہتے ہیں پولیو کے قطرے تُھوک دو، ان میں خنزیر کا گوشت ہے‘

پولیو سے پاک قرار دیے جانے کے لیے ضروری ہے کہ مسلسل کم از کم تین سال تک ملک میں پولیو کا ایک بھی کیس سامنے نہ آئے اور ماحولیاتی نمونے بھی پولیو وائرس سے پاک رہیں۔ اس ہدف کے حصول کے لیے پولیو ویکسین کی مہمات مسلسل جاری تھیں۔ حکام کے لیے یہی زیادہ تشویش کی بات تھی۔ ’پولیو ویکسین مکمل طور پر مؤثر اور محفوظ ہے اور پوری دنیا میں یہی ویکسین استعمال ہو رہی ہے۔ پاکستان میں بھی آپ دیکھ سکتے ہیں کہ کہیں سے بھی بچوں میں پولیو سے معذوری کے واقعات سامنے نہیں آ رہے۔ یہ اس بات کی دلیل ہے کہ ویکسین مؤثر ہے۔‘  شمالی وزیرستان میں والدین کی طرف سے بچوں کو ویکسین نہ پلانے کی ایک دوسری صورت بھی حکام کے مشاہدے میں آئی ہے۔ ’جعلی فنگر مارکنگ‘ یعنی پولیو مہم کے دوران بچے کو ویکسین پلائے بغیر ہی پولیو ورکر اس کی انگلی پر سیاہی کا نشان لگا دیتا ہے۔ تو کیا لوگ پولیو کے قطروں کو لے کر حکومت کو بلیک میل کرتے ہیں؟ اور کیا حکومت بلیک میل ہو جاتی ہے؟ آصف رحیم کہتے ہیں کہ وہ اسے بلیک میل تو نہیں کہیں گے۔ ان کے خیال میں بعض مقامات پر لوگوں کے مطالبات یا ان کی شکایات جائز بھی ہوتی ہیں۔ یہ مقامی حکام کے لیے ایک موقع بھی ہوتا ہے کہ انھیں لوگوں کے مسائل کا پتہ چلتا ہے اور وہ ان کے حل کے لیے کام کر سکتے ہیں۔ تاہم ڈپٹی کورڈینیٹر پی ای او سی پشاور محمد ذیشان خان نے اس بات کا اعتراف کیا کہ حکام کے علم میں جعلی فنگر مارکنگ کے واقعات آئے تھے۔ ان کا کہنا تھا کہ ماحولیاتی سیمپل میں پولیو وائرس شمالی وزیرستان اور ارد گرد کے علاقوں میں گزشتہ برس دسمبر کے مہینے ہی سے سامنے آنا شروع ہو گیا تھا۔ ’تو یہ ظاہر کرتا تھا کہ کہیں نہ کہیں پر جعلی فنگر مارکنگ ہو رہی ہے اور کہیں نہ کہیں بچے قطرے نہیں پی رہے۔ اور پھر یہ صرف وقت کی بات تھی کہ پولیو کا کیس سامنے آیا۔ اس کے بعد ہم نے اس بات کی نشاندہی کی کہ کون سے علاقے میں یہ (فیک فنگر مارکنگ) سب سے زیادہ ہے۔‘  جب پولیو ویکسین نہ لی جائے تو وائرس مرتا نہیں اور فضلے کے ذریعے ماحول میں پہنچ سکتا ہے جہاں سے اس کے پھیلنے اور افزائش کا خطرہ بڑھ جاتا ہے۔ یہی وجہ ہے کہ اگر کسی علاقے میں ماحولیاتی سیمپلز میں وائرس کی موجودگی کا پتہ چلے تو اس علاقے میں اضافی پولیو مہمات چلائی جاتی ہیں۔  محکمہ صحت کے حکام کے مطابق شمالی وزیرستان سمیت کئی علاقوں میں بعض افراد اس بات پر اعتراض کرتے ہیں کہ پولیو کے قطرے ہر مہینے یا بار بار کیوں پلائے جاتے ہیں۔ یہ بھی ویکسین رفیوزل کی ایک وجہ بنتی ہے۔


Summary: دو سال کے دوران کی گئی ایک تحقیق سے پتہ چلتا ہے کہ کورونا وائرس کی بخار جیسی سنگین علامات ویکسین کی بدولت ختم ہو رہی ہیں۔

کورونا: ویکسین لگوانے اور نہ لگوانے والے افراد میں اس بیماری کی علامات کس قدر مختلف ہیں؟

اس سال جنوری میں کراچی میں کورونا وائرس کے مثبت کیسز کی شرح 40 فیصد تک پہنچ گئی تھی جس کے بعد اب جون کے مہینے میں یہ شرح دوبارہ بڑھتی جا رہی ہے اور حکومتی اعداد و شمار کے مطابق یہ شرح دس فیصد تک پہنچ گئی ہے تاہم ہسپتالوں میں مریضوں کے داخل ہونے کی شرح نہایت ہی کم ہے۔ حکومت نے ملک میں کورونا وبا کی ممکنہ نئی لہر کے پیش نظر ملک میں ویکسینیشن کے مہم کو ایک بار پھر تیز کر دیا ہے جبکہ طبی ماہرین کا کہنا ہے کہ کورونا ویکسین لگوانے کے چھ مہینے کے بعد کورونا وائرس کے خلاف قوت مدافعت کافی کم ہو جاتی ہے، اس لیے ایسے لوگوں کو چاہیے کہ وہ پہلی اور دوسری بوسٹر ڈوز ضرور لگوائیں۔ بنیادی فرق یہ ہے کہ ویکسین نہ لگوانے والوں کو بخار تھا، جو کچھ زیادہ سنگین مسئلے کی نشاندہی کرتا ہے۔ انھوں نے ان لوگوں کے مقابلے میں زیادہ سر درد اور گلے کی سوزش کی بھی اطلاع دی، جنھوں نے کووڈ ویکسین کی دو یا زیادہ خوراکیں حاصل کیں۔ مصنفین نے متنبہ کیا ہے کہ علامات کی درجہ بندی صرف ان معلومات پر مبنی ہے جو ایپلیکیشن میں شیئر کی گئی ہیں۔ اس میں کورونا وائرس کی مخصوص اقسام کے پھیلاؤ پر توجہ مرکوز نہیں کی گئی۔  برطانیہ اور بین الاقوامی حکام کا کہنا ہے کہ اگر آپ میں کورونا وائرس کے انفیکشن کی عام علامات میں سے ایک یا ایک سے زیادہ علامات ہیں تو آپ کا پہلا کام گھر میں رہنا اور دوسروں کے ساتھ بات چیت کو محدود کرنا ہے۔ یہ مدافعتی عمل انتہائی پیچیدہ ہے اور اس میں خلیات اور اینٹی باڈیز کی ایک بڑی قوت شامل ہوتی ہے۔ لہذا یہ مدافعتی ردعمل وائرس کی قسم، اس کے بدلنے کی صلاحیت، ویکسین تیار کرنے کا طریقہ، کسی شخص میں پہلے سے موجود مسائل اور دیگر متغیرات کے لحاظ سے کافی حد تک مختلف ہوتا ہے۔ لیکن یہاں ایک بہت اہم نکتہ ہے کہ اگرچہ ایسے کیسز میں جہاں ویکسین انفیکشن کو نہیں روک سکتی وہاں ویکسین سے تیار ہونے والا مدافعتی ردعمل اکثر علامات کو کم شدید بنا سکتا ہے اور اس طرح یہ زیادہ شدید بیماری اور موت کے واقعات کو کم کرتی ہے۔ مثال کے طور پر روٹا وائرس اور انفلوئنزا کی ویکسین کے ساتھ ایسا ہی ہوتا ہے اور یہ بالکل وہی رجحان ہے جو ہم کووڈ 19 کے ساتھ دیکھ رہے ہیں: اگرچہ دستیاب ویکسینیں وبا کی نئی لہروں کو نہیں روکتی لیکن وہ زیادہ تر انفیکشن کو مزید بگڑنے سے روکنے کے لیے اچھی طرح سے کام کر رہی ہیں۔ معلومات سے پتا چلتا ہے کہ جن بالغ افراد کو کووڈ ویکسین کی تین خوراکیں ملی ہیں ان میں ان لوگوں کے مقابلے میں جن کو ویکسین نہیں لگی، ہسپتال میں داخل ہونے، سانس لینے یا مکینیکل مدد کی ضرورت کا خطرہ 94 فیصد کم تھا۔


Summary: ہسپتال کی جانب سے محتاط انداز میں لکھے گئے بیان سے یہ ظاہر ہوتا ہے کہ مریض کی ہارٹ ٹرانسپلانٹ کے لیے نااہلی کی وجوہات میں کووڈ ویکسین کے علاوہ دیگر عوامل بھی شامل ہیں تاہم مریض کی پرائیوسی کو ملحوظ خاطر رکھتے ہوئے مزید تبصرہ کرنے سے انکار کیا ہے۔

ہسپتال کا ویکسین نہ لگوانے والے شخص کے دل کی پیوندکاری سے انکار

امریکی شہر بوسٹن کے ایک ہسپتال نے ایک مریض کا ہارٹ ٹرانسپلانٹ کرنے سے صرف اس وجہ سے انکار کر دیا کیونکہ اس نے کووڈ کے خلاف تحفظ کی ویکیسن نہیں لگوائی ہوئی تھی۔ مریض کے والد ڈیوڈ کا کہنا ہے کہ 31 برس کے ڈی جے فرگوسن کو دل کے ٹرانسپلانٹ کی اشد ضرورت ہے مگر بوسٹن کے بیگھم اینڈ وویمن ہسپتال نے انھیں اپنی ہارٹ ٹرانسپلانٹ یعنی دل کی پیوند کاری کے فہرست سے نکال دیا ہے۔   مریض کے والد ڈیوڈ کا کہنا ہے کہ کووڈ ویکسین ان کے بیٹے کے بنیادی اصولوں کے خلاف تھی اور وہ اس پر یقین نہیں رکھتے تھے اس لیے انھوں نے یہ ویکسین نہیں لگوائی تھی جبکہ ہسپتال کا کہنا ہے کہ وہ صرف اپنی پالیسی پر عمل کر رہے ہیں۔  بریگھم اینڈ وویمن ہسپتال نے بی بی سی کو بتایا کہ ’انسانی اعضا کی قلت کے باعث ہم یہ یقینی بنانے کی ہر ممکن کوشش کرتے ہیں کہ جس مریض کی بھی اعضا کی پیوند کاری کی جائے اس کے زندہ رہنے یا بچنے کے زیادہ سے زیادہ امکانات ہوں۔‘ ہسپتال کی جانب سے محتاط انداز میں لکھے گئے بیان سے یہ ظاہر ہوتا ہے کہ مریض کے دل کی پیوندکاری کے لیے نااہلی کی وجوہات میں کووڈ ویکسین کے علاوہ دیگر عوامل بھی شامل ہیں تاہم اس نے مریض کی پرائیوسی کو ملحوظ خاطر رکھتے ہوئے مزید تبصرہ کرنے سے انکار کر دیا۔  ہسپتال کا مزید کہنا تھا کہ تقریباً ایک لاکھ ایسے مریض ہیں جو انسانی اعضا کی پیوند کاری کے لیے اعضا کی فراہمی کے منتظر ہیں تاہم ان اعضا کی قلت کے باعث ممکنہ طور پر اگلے پانچ سال تک انھیں انتظار کرنا پڑ سکتا ہے۔ فرگوسن کے لیے عطیات جمع کرنے والے آرگنائزر کا کہنا ہے کہ فرگوسن نے کووڈ ویکسین سے متعلق خدشات کا اظہار اس لیے کیا تھا کیونکہ انھیں دل میں سوزش کا خطرہ ہے اور یہ اس ویکسین کا ایک ممکنہ ردعمل یا نقصان ہو سکتا تھا، جس کے متعلق امریکی سینٹر فار ڈیزیز کنٹرول اینڈ پریونشن کا کہنا ہے کہ اس کے امکانات بہت ہی کم اور عارضی ہیں تاہم یہ دل کی صحت اور حالت کو مدنظر رکھتے ہوئے کمزور دل کے مریضوں کے لیے خطرناک ثابت ہو سکتا ہے۔  نیویارک یونیورسٹی کے گراسمین سکول آف میڈیسن کے شعبہ میڈیکل ایتھکس کے سربراہ ڈاکٹر آرتھر کپلان نے سی بی ایس نیوز کو بتایا کہ اعضا کی پیوند کاری یا ٹرانسپلانٹ کے بعد مریض کا مدافعاتی نظام مکمل طور بند ہوتا یا بہت زیادہ کمزور ہوتا ہے اور ایسے میں عام نزلہ زکام ان کے لیے جان لیوا ثابت ہو سکتا ہے۔  ان کا مزید کہنا تھا کہ ’انسانی اعضا کی پہلے ہی بہت قلت ہے اور یہ ہم کسی ایسے شخص کو نہیں لگا سکتے جس کے زندہ رہنے کے امکانات بہت کم ہوں جبکہ اس کے برعکس دوسرے لوگ ویکسین شدہ ہیں اور ان کے زندہ رہنے کے امکانات زیادہ ہیں۔‘


Summary: کووڈ 19 کی ویکسین لینے کے باوجود دنیا بھر میں کووڈ کے کیسز میں اضافہ دیکھا جا رہا ہے تاہم ماہرین کووڈ ویکسین کی افادیت کے معترف ہیں اور اسے لینے پر زور دے رہے ہیں۔

ویکسین لگوانے کے باوجود کئی افراد کورونا وائرس کا دوبارہ شکار کیوں ہو جاتے ہیں؟

دنیا بھر کے ساتھ ساتھ پاکستان میں بھی کووڈ 19 کے وبائی مرض میں ایک بار پھر اضافہ دیکھا جا رہا ہے۔ پاکستان میں کورونا کی روک تھام کے ادارے این سی او سی کے مطابق گذشتہ 24 گھنٹوں کے دوران ملک بھر میں 1649 افراد میں وائرس کی تصدیق ہوئی ہے جبکہ ملک بھر میں مثبت کیسز کی شرح 3.66 فیصد رہی ہے۔ پاکستان میں صحت حکام کے مطابق دنیا بھر کی طرح کووڈ 19 کا اومیکرون ویریئنٹ پاکستان میں بھی تیزی سے پھیل رہا ہے جس کے باعث مثبت کیسز کی شرح میں اضافہ دیکھا جا رہا ہے۔  امریکہ، فرانس اور برطانیہ جیسے ممالک میں کووڈ 19 کے نئے کیسز کے روزانہ ریکارڈ اضافے کو دیکھتے ہوئے ویکسین کی افادیت پر ایک بار پھر سوشل میڈیا پر بحث چھڑ گئی ہے۔ اب تک مشاہدے میں ویکسینز کے جو ضمنی اثرات سامنے آتے ہیں ان کی نوعیت بہت ہلکی ہے اور ویکسین لگنے کے چند ہی روز میں یہ اثرات بھی دور ہو جاتے ہیں۔ ویکسین لینے کے بعد اہم شکایات میں انجکشن کی جگہ پر درد اور سرخی کا آنا، بخار، سر درد، تھکاوٹ، پٹھوں میں درد، سردی لگنا اور متلی وغیرہ جیسی علامات شامل ہیں۔ انھوں نے کہا کہ کووڈ 19 کی پہلی لہر کے خلاف جو ویکسین تیار کی گئی ان میں فائزر، ایسٹرا زینیکا اور ساتھ ساتھ دوسری ویکسینز بھی شامل ہیں۔ ان کا مقصد بیماری کو سنگین ہونے سے پیدا ہونے کے خطرے کو کم کرنا ہے، وہ خطرہ جس میں متاثرہ فرد کو ہسپتال داخل ہونا پڑ سکتا ہے یا انتہائی حالات میں موت واقع ہو سکتی ہے۔ وہ کہتے ہیں کہ ’خوش قسمتی سے، کووڈ کے تازہ کیسز میں اضافے کے باوجود ہسپتال میں داخل ہونے اور اموات کی شرح کم ہوئی ہے، خاص طور پر ان لوگوں میں جو پہلے ہی ویکسین لے چکے ہیں۔‘ نیو یارک سٹی ہیلتھ کیئر سسٹم کے چارٹس واضح طور پر ویکسین کی عملی طور پر تاثیر کو ظاہر کرتے ہیں، وہ یہ ظاہر کرتے ہیں کہ ویکسین لگوانے والے اور ویکسین نہ لینے والے لوگوں میں کووڈ انفیکشن، ہسپتال میں داخل ہونے اور موت کی شرح کتنی مختلف ہے۔ دسمبر کے آغاز میں شہر میں ہونے والے کیسز میں دیکھا گیا کہ ویکسین نہ لینے والے لوگوں کی ہسپتال میں داخلے اور اموات کی شرح میں تیزی سے اضافہ ہوا (جامنی خط) اور خوراک لینے والوں میں یہ نسبتاً مستحکم نظر آیا (نارنجی خط)۔ یہ مندرجہ ذیل تین تصاویر میں دیکھا جا سکتا ہے۔ پہلی تصویر سے پتہ چلتا ہے کہ دسمبر کے آخر تک نیویارک شہر میں کیسز کی تعداد میں کتنی تیزی سے اضافہ ہوا، اور ویکسین شدہ اور غیر ویکسین والے افراد کے درمیان رپورٹ شدہ کیسز میں بہت بڑا فرق دیکھا گیا۔


Summary: کورونا وائرس جس تیزی سے اس سرد، خشک اور کم آبادی والے خطے میں پھیل رہا ہے وہ یہاں کے محققین کے لیے کسی اچھنبے سے کم نہیں۔

انٹارکٹیکا کے تحقیقاتی سٹیشن میں 16 افراد میں کورونا وائرس کی تشخیص

دنیا کے نقشے پر نظر دوڑائی جائے تو دوردراز واقع ایک ایسے براعظم پر جا کر نظر ٹھہرتی ہے جو سائز میں کئی گنا بڑا ہے مگر یہاں شدید موسم کی وجہ سے آبادی تقریباً نہ ہونے کے برابر ہے۔ یہ خطہ انٹارکٹیکا کے نام سے جانا جاتا ہے اور یہاں بیلجیئم نے کورونا وائرس پر تحقیق کے لیے ایک سائنسی مرکز بھی قائم کر رکھا ہے۔  یہاں آنے والے افراد کو ویکسین اور ٹیسٹ کے مراحل سے گزر کر یہاں تک رسائی ملی مگر پھر بھی اس تحقیقاتی مرکز میں اس وقت تشویش پھیلی جب مرکز کے عملے میں وائرس کی تشخیص ہوئی۔  ’سرد، خشک اور کم آبادی والے خطے میں وائرس کا پھیلاو اچھنبے سے کم نہیں‘ یہ وائرس جس تیزی سے اس سرد، خشک اور کم آبادی والے خطے میں پھیل رہا ہے وہ یہاں کے محققین کے لیے کسی اچھنبے سے کم نہیں۔  واضح رہے کہ 14 دسمبر کے بعد سے، ’پرنسز الزبتھ پولر سٹیشن‘ کے 25 میں سے کم از کم 16 افراد میں کورونا کی تشخیص ہوئی ہے۔ حکام کا کہنا ہے کہ ابھی تک وائرس کے اثرات زیادہ خطرناک نہیں۔  انٹرنیشنل پولر فاؤنڈیشن کے پروجیکٹ مینیجر جوزف چیک نے بی بی سی کو بتایا کہ ’ابھی صورتحال ڈرامائی نہیں۔‘ جوزف کے مطابق ’اگرچہ یہ ایک تکلیف دہ عمل تھا کہ عملے کے کچھ ارکان کو وائرس کی تشخیص کے بعد قرنطینہ میں رکھنا پڑا لیکن مجموعی طور پر اس وائرس نے سٹیشن پر ہمارے کام کو متاثر نہیں کیا۔‘ انھوں نے مزید کہا کہ ’سٹیشن کے تمام رہائشیوں کو 12 جنوری کو ایک پرواز پر روانہ کرنے کی پیشکش کی گئی تھی تاہم ان سب نے اپنا کام جاری رکھنے کی خواہش کا اظہار کیا‘۔ اس وبا کی خبر سب سے پہلے بیلجیئم کے اخبار ’لی سوئر‘ میں شائع ہوئی۔  پہلی بار 14 دسمبر کو ایک ٹیم میں اس وائرس کی تشخیص ہوئی جو یہاں سات دن پہلے پہنچی تھی۔ وہ افراد جن میں وائرس کی تشخیص ہوئی انھیں قرنطینہ میں رکھا گیا مگر اس کے باوجود وائرس کا پھیلاؤ جاری رہا۔  سٹیشن پر پہنچنے والے عملے کے لیے ویکسین اور ٹیسٹ کی شرائط لازمی ہیں۔ سٹیشن پر ایمرجنسی جیسی صورتحال سے نمٹنے کے لیے دو ڈاکٹر موجود ہیں اور اس جگہ پر نئے آنے والوں کو وائرس کے خاتمے تک روک دیا گیا ہے۔  ’پرنسز الزبتھ سٹیشن‘ کو انٹرنیشنل پولر فاؤنڈیشن چلاتی ہے جو سنہ 2009 سے کام کر رہی ہے۔ یہ پہلا موقع نہیں کہ انٹارکٹیکا میں تحقیقی سٹیشن کورونا وائرس کے پھیلنے سے متاثر ہوئے ہوں۔  گذشتہ برس برنارڈو او ہیگنز ریسرچ سٹیشن پر مقیم چلی کے متعدد فوجی اہلکار اس وقت کورونا وائرس سے متاثر ہوئے تھے جب مال بردار بحری جہاز کے ملاحوں میں اس وائرس کی تشخیص ہوئی تھی۔


Summary: برطانیہ کی ہیلتھ سکیورٹی ایجنسی کی نئی معلومات کے مطابق ویکسین کی اضافی خوراک کووڈ 19 کی وجہ سے لوگوں کے ہسپتال داخلے کو 88 فیصد تک روکنے میں مؤثر ثابت ہوئی ہے۔ دوسری جانب ڈبلیو ایچ او کے سربراہ ڈاکٹر ٹیڈروس ادہانوم نے اس امید کا اظہار کیا ہے کہ کورونا کی وبا کو 2022 میں شکست دی جا سکتی ہے لیکن اس کے لیے تمام ممالک کو مل کر کام کرنا ہو گا۔

ویکسین کی تیسری خوراک اومیکرون کو روکنے میں ’88 فیصد مؤثر‘

برطانیہ کی ہیلتھ سکیورٹی ایجنسی کی نئی معلومات کے مطابق ویکسین کی اضافی خوراک (یعنی بوسٹر شاٹ) کووڈ 19 کی وجہ سے لوگوں کے ہسپتال داخلے کو 88 فیصد تک روکنے میں مؤثر ثابت ہوئی ہے۔  یو کے ایچ ایس اے کے نئی ڈیٹا نے تصدیق کی ہے کہ ایسٹرا زینیکا، فائزر اور ماڈرنا ویکسینز کی دو خوراکیں کووڈ 19 کی نئی قسم اومیکرون کے خلاف بہت کم تحفظ فراہم کرتی ہیں مگر ان کی مدد سے وائرس کی نئی قسم سے شدید بیماری کو ٹالا جا سکتا ہے۔  اس سے معلوم ہوا ہے کہ ویکسین کی ایک خوراک کی صورت میں ہسپتال میں علاج کا خطرہ 52 فیصد تک کم ہو جاتا ہے۔ دوسری خوراک سے یہ شرح 72 فیصد تاہم 25 ہفتوں کے بعد یہ حفاظت گِر کر 52 فیصد پر آ جاتی ہے۔  برطانوی ادارے کی رپورٹ میں کہا گیا کہ اس بارے میں ناکافی ڈیٹا ہے کہ یہ پتا لگایا جا سکے کہ تحفظ کب تک رہتا ہے لیکن توقع ہے کہ اس سے وائرس کی علامات کے خلاف تحفظ کا دورانیہ بڑھ جاتا ہے۔  کیمبرج یونیورسٹی کی جانب سے کی گئی ایک دوسری تحقیق میں پتا چلا ہے کہ وائرس کی قسم ڈیلٹا کے مقابلے اومیکرون کی صورت میں ایمرجنسی یا ہسپتال کے وارڈ میں داخلے کا امکان نصف ہوتا ہے۔ انھوں نے بتایا کہ ’ڈیٹا سے ظاہر ہوتا ہے کہ ویکسین کے لیے آنا، خاص کر تیسری خوراک کے لیے، اس انفیکشن اور شدید بیماری سے خود کو اور دوسروں کو بچانے کا بہترین طریقہ ہے۔‘ ساجد جاوید نے کہا ہے کہ نئی اینٹی وائرل ادویات سے سنہ 2022 میں اومیکرون کے خطرے سے نمٹنے کے لیے برطانیہ اچھی حالت میں ہو گا۔  اسے برطانیہ میں 18 سال سے زیادہ عمر کے مریضوں کے لیے منظور کیا گیا ہے جنھیں کم شدت کا کووڈ انفیکشن ہوا ہو لیکن ان کی بیماری کے شدت اختیار کرنے کے خطرات موجود ہوں۔  عالمی ادارہ صحت کے سربراہ ڈاکٹر ٹیڈروس ادہانوم نے نئے سال کے آغاز پر اس امید کا اظہار کیا ہے کہ کورونا کی وبا کو 2022 میں شکست دی جا سکتی ہے لیکن اس کے لیے دنیا کے تمام ممالک کو مل کر کام کرنا ہو گا۔ اس کے ساتھ انھوں نے ویکیسن کی ذخیرہ اندوزی کے خلاف خبردار بھی کیا ہے۔  واضح رہے کہ یورپ اور امریکہ جیسے متمول عالمی دنیا کے حصوں میں اوسطاً ہر شخص کو ایک بار ویکیسن لگ چکی ہے لیکن افریقہ میں عالمی ادارہ صحت کی جانب سے 2021 کے خاتمے تک چالیس فیصد آبادی کا ہدف بھی پورا نہیں کیا جا سکا۔  عالمی ادارہ صحت کی جانب سے 2022 کے لیے ایک نیا ہدف طے کیا گیا ہے جس کے تحت جولائی تک دنیا کے ہر ملک کی ستر فیصد آبادی کو ویکسین لگ جانی چاہیے۔


Summary: پاکستان میں آج سے کووڈ 19 سے بچاؤ کے لیے ویکسین کی تیسری خوراک فراہم کی جانے لگی ہے۔ ابتدائی مرحلے میں تیسری خوراک طبّی عملے، ساٹھ برس سے زائد عمر کے شہریوں اور ان افراد جو کسی بیماری کا شکار ہیں، کو دی جائے گی۔

پاکستان میں کورونا وائرس ویکسین کی تیسری خوراک اب میسر

پاکستان میں آج سے کووڈ 19 سے بچاؤ کے لیے ویکسین کی تیسری خوراک فراہم کی جانے لگی ہے۔ ابتدائی مرحلے میں تیسری خوراک طبّی  عملے، ساٹھ برس سے زائد عمر کے شہریوں اور ان افراد کو دی جائے گی جو کسی بیماری کا شکار ہیں۔ تاہم وفاقی حکومت نے تیسری خوراک لگوانے کو لازمی قرار نہیں دیا ہے۔ این سی او سی کے حالیہ اجلاس میں کووڈ 19 کی نئی قسم اومیکرون کا پھیلاو روکنے کے لیے اقدامات ترتیب دیے گئے تھے۔ این سی او سی کے سربراہ اسد عمر نے کہا ہے کہ کورونا وائرس کی ‘نئی قسم اومیکرون کچھ ہفتوں میں پاکستان میں بھی پہنچ جائے گی، اور اس کے پھیلاؤ کو تیزی سے روکنے کا واحد طریقہ ویکسینیشن ہی ہے۔‘ اسلام آباد کے ڈسٹرکٹ ہیلتھ آفیسر ڈاکٹر زعیم ضیا نے بتایا کہ تیسری خوراک لینے والے افراد کو حکومت کی جانب سے پہلے سے طے شدہ قواعد و ضوابط کے مطابق ویکسین دی جائے گی۔  بی بی سی سے بات کرتے ہوئے ڈاکٹر زعیم ضیا کا کہنا تھا کہ کووڈ 19 ویکسین کی تیسری خوراک سے جسم میں مدافعت بڑھے گی اور وائرس کے خلاف لڑنے کی صلاحیت میں اضافہ ہوگا۔  ایسا خصوصاً ان افراد میں ہوتا ہے جن کی عمر پینسٹھ برس سے زائد ہو یا وہ لوگ جو کسی بیماری کا شکار ہوں۔ یہی وجہ ہے کہ کووڈ 19 کی تیسری خوراک دنیا کے بیشتر ممالک میں شروع کر دی گئی ہے۔  برطانیہ کی ہیلتھ سیکیورٹی ایجنسی کی تحقیق کے مطابق کووڈ ویکسین کی تیسری خوراک سے یہ بیماری لاحق ہونے کا امکان 93 فیصد کم ہو جاتا ہے۔ خیال رہے کہ برطانیہ میں کورونا وائرس کی نئی قسم اومیکرون کے پھیلاؤ کے خدشے کے پیش نظر ہر عمر کے افراد کے لیے ویکسین کے بوسٹر شاٹ کا اعلان کیا گیا ہے جبکہ بارہ سے پندرہ سال کے بچوں کو ویکسین کی دوسری خوراک لینے کا کہا گیا ہے۔  طبّی ماہرین اس ردعمل کو کسی بھی ویکسین کے بعد معمول کا ردعمل قرار دیتے ہیں جو چوبیس سے اڑتالیس گھنٹوں میں ٹھیک ہو جاتا ہے۔ طبّی ماہرین یہ مشورہ دیتے ہیں کہ جن افراد کو کسی قسم کی الرجی یا پہلے سے کوئی بیماری ہو، وہ اپنے ڈاکٹر سے مشورہ ضرور کریں۔  پاکستان میں فی الحال طبی عملے اور پچاس برس سے زائد عمر کے افراد کے لیے تیسری خوراک کا اعلان کیا گیا ہے۔  ڈاکٹر فیصل سلطان کے مطابق تیسری خوراک یا بوسٹر لازمی نہیں ہے، مگر ضروری ہے کہ ساٹھ سال سے زائد عمر کے افراد، طبعی عملہ اور وہ لوگ جو کسی بیماری کا شکار ہیں، اپنے بچاؤ اور بیماری کے پھیلاو کو روکنے کے لیے ویکسین کی ایک اور خوراک لیں۔


Summary: یک خاتون جن کا ایمرجنسی میں سی سیکشن کیا گیا اور انھیں کووڈ 19 ہو جانے کے باعث کوما میں رکھا گیا ان کا کہنا ہے کہ اب انھیں ویکسین کی پیشکش ٹھکرا دینے پر افسوس ہے۔

دوران حمل کورونا ویکسین سے انکار کرنے والی خاتون: ’جو مجھ پر بیتی وہ خوفناک تھی‘

جیڈ شیپارڈ پالومارس کا 21 جولائی کو ایمرجنسی میں سی سیکشن کیا گیا تھا اور یہ وہ وقت تھا جب ماں اور بچے کی زندگی بچانے کی خاطر جیڈ کو کوما میں رکھا گیا تھا۔ کوما سے نکل آنے کے بعد اب جیڈ کو صرف ایک افسوس ہے کہ انھوں نے اس وقت ویکسین لگوانے کی پیشکش کیوں ٹھکرا دی تھی جب وہ حاملہ تھیں۔ جیڈ شیپارڈ-پالومارس 29 ہفتوں کی حاملہ تھیں جب جولائی کے آغاز میں وہ وائرس کا شکار ہونے کے بعد تیزی سے بیمار ہو گئیں۔ اپنی اذیت بیان کرتے ہوئے ان کا کہنا تھا ’میں نہیں چاہوں گی کہ میں جس کیفیت سے گزری ہوں اس سے کوئی دوسرا گزرے کیونکہ جو مجھ پر بیتی وہ خوفناک ہے۔‘ عارضی کوما میں سی سیکشن کے ذریعے پیدا ہونے والے ان کے نومولود بچے کا وزن فقط 1.2 کلوگرام تھا، اور اس نومولود کو سات ہفتوں تک ہسپتال میں رکھا گیا اور اس کی دیکھ بھال کی گئی۔ جیڈ اب چار بچوں کی ماں ہیں۔ انھوں نے کہا کہ ان کی دائی نے انھیں ویکسین لگوانے کی پیشکش کی تھی جسے انھوں نے مسترد کر دیا تھا کیونکہ انھیں یہ خوف تھا کہ دوران حمل ویکسین لگوانے سے اُن کے نوزائیدہ بچے کی نشو ونما متاثر ہو سکتی ہے اور اس کے دماغ کو نقصان پہنچ سکتا ہے۔ ’وہ (مائیک) کمرے میں آئے، انھوں نے کہا کہ میرا چہرہ سفیدی مائل ہو چکا ہے اور میرے ہونٹ نیلے پڑ چکے تھے، اور وہ گھبرا گئے۔‘ جیڈ کو ہسپتال لے جایا گیا اور 21 جولائی کو ساؤتھ میڈ ہسپتال میں ایمرجنسی میں ان کا سی سیکشن کر دیا گیا۔ سی سیکشن سے قبل انھیں یقین دلایا گیا کہ ان کا بچہ زندہ رہے گا۔ وہ 10 دن کے بعد کوما سے بیدار ہوئیں اور انھوں نے اس کے چھ دن بعد پہلی بار اپنے بچے کو اپنے ہاتھوں میں پکڑا۔ اس بچی کا وزن اب چھ پونڈ ہو چکا ہے۔  جیڈ کا کہنا تھا ’میں کبھی نہیں کہوں گی، جاؤ اور ویکسین لگواؤ‘ کیونکہ یہ ایک انفرادی معاملہ ہے، لیکن مجھے ایسا نہ کرنے (وقت پر ویکسین نہ لگوانے) پر افسوس ہے۔‘ ان کے پارٹنر مائیک کہتے ہیں کہ ’ہمیں تو (زندہ رہنے کا) دوسرا موقع مل گیا۔ مگر یہ لوگوں پر منحصر ہے (کہ وہ ویکسین لگواتے ہیں یا نہیں)لیکن اس (واقعے) نے جیڈ کا ذہن بدل دیا ہے۔‘ برطانیہ کا صحت کا ادارہ این ایچ ایس تمام حاملہ خواتین کو مشورہ دیتا ہے کہ وہ اپنی اور اپنے نوزائیدہ بچے کی حفاظت کے لیے کورونا ویکسین لگوائیں۔ بچی اب چھ پاونڈز کی ہو چکی ہے


Summary: اسلام آباد میں موجود ایک ٹریول ایجنٹ سے جب اس بارے میں بات کی تو انھوں نے کہا کہ ’آپ ایسے ہی ٹینشن لے رہی ہیں۔ میں آپ کو پانچ سو روپے میں کووڈ کی کسی بھی ویکسین کا جعلی سرٹیفیکیٹ جبکہ مزید بارہ سو دینے پر کووڈ کے ٹیسٹ کا منفی نتیجہ نکلوا کر دے دوں گا۔ آپ صرف یہ بتائیں کہ اس وقت کیا چاہیے؟‘

’پانچ سو روپے میں کورونا ویکسین کا جعلی سرٹیفیکیٹ، 1200 میں ٹیسٹ کا منفی نتیجہ‘

مجھے یہ پریشانی تھی کہ میں نے جو ویکسین لگوائی ہے وہ قابلِ قبول ہو گی یا نہیں؟ اسلام آباد میں موجود ایک ٹریول ایجنٹ سے جب اس بارے میں بات کی تو انھوں نے مجھے کہا کہ ’آپ ایسے ہی ٹینشن لے رہی ہیں۔ میں آپ کو پانچ سو روپے میں کووڈ کی کسی بھی ویکسین کا جعلی سرٹیفیکیٹ جبکہ مزید بارہ سو دینے پر کووڈ کے ٹیسٹ کا منفی نتیجہ نکلوا کر دے دوں گا۔ آپ صرف یہ بتائیں کہ اس وقت کیا چاہیے؟‘ اب یہ سب سن کر حیرانی ہوئی کہ یہ اتنی آسانی سے بغیر کسی جھجھک کے منفی ٹیسٹ نکلوانے کی آفر کر رہے ہیں اور کووڈ ویکسین کا سرٹیفیکیٹ بھی ساتھ دے رہے ہیں۔ اس کے بارے میں مزید تحقیقات کیں تو اُسی ٹریول ایجنٹ سے پتا چلا کہ سفر بک کروانے سے پہلے وہ ہر شخص کو یہ آفر ضرور کرتے ہیں۔ اگر انھوں نے یہ آفر قبول کر لی تو پانچ سو روپے میں کووڈ ویکسین کا سرٹیفیکیٹ آ جاتا ہے جس کو آپ دیگر دستاویزات کے ساتھ ویزا لگوانے کے لیے بھیج دیتے ہیں اور آپ کو ہر ملک کی ہدایات کے مطابق ویکسین سرٹیفیکیٹ مل جاتا ہے۔ پولی کلینک ہسپتال کے ایک ڈاکٹر کے پاس جب میں پولیو ڈراپ کے لیے گئی تو انھوں نے بتایا کہ پہلے باآسانی پولیو کا جعلی سرٹیفیکیٹ بن جاتا تھا لیکن اب سفر سے پہلے مسافروں کو 3800 روپے کا پولیو کا انجیکشن خریدنا پڑتا ہے۔ انجیکشن لگنے کے بعد اس کے ڈبے پر لگی سِیل سرٹیفیکیٹ پر لگتی ہے اور اس سیِل کی وجہ سے یہ کارڈ دورانِ سفر قابلِ قبول ہوتا ہے۔ اسی کے بارے میں ایف آئی اے کے اسلام آباد میں ایک ترجمان نے بتایا کہ ’ابھی تک تقریباً سات مشتبہ افراد کو گرفتار کیا گیا ہے جبکہ بلیو ایریا میں بھی ایک لیب کے عملے کے ایک رکن کو گرفتار کیا گیا ہے۔ اب تک یہ پتا چلا ہے کہ اس لیب سے 6500 روپے کے ٹیسٹ کا سرٹیفیکیٹ 1200 روپے میں بیچا جاتا تھا اور اس میں تمام تر معلومات بھی جعلی تھیں۔‘ اس کے بارے میں ڈاکٹر فیصل سلطان نے بتایا کہ یہ محض ایک تکنیکی بات ہے کہ برطانیہ یہ چاہتا ہے کہ پاکستان اور دیگر ممالک یہ واضح کر دیں کہ ان ممالک سے جو بھی ویکسین لگا کر برطانیہ آ رہا ہے وہ ان کی حکومت کی منظور شدہ ویکسین کا حصہ ہے یا نہیں تاکہ کسی بھی طرح سے کوئی مختلف ویکسین لگا کر نہ پہنچ جائے۔  اس کے علاوہ حکومتِ پاکستان کے ایک سینیئر افسر نے بتایا کہ ’اس وقت برطانیہ اور دیگر ممالک بھی جعلی سرٹیفیکیٹ کے بارے میں پریشان ہیں اور یہ صرف پاکستان سے آنے والوں کے ساتھ نہیں کیا جا رہا بلکہ کئی اور ممالک کے ساتھ بھی یہی سلوک رواں ہے تاکہ اس مافیا کو پکڑا جاسکے۔‘


Summary: لندن میں موجود پاکستان کے سابق وزیر اعظم نوازشریف کو لاہور میں ویکسینیشن لگنے کا معاملے پر تحقیقاتی کمیٹی نے ہسپتال کے عملے کے نو ارکان کی معطلی کی سفارش کی ہے۔

نواز شریف کی ویکسینیشن کا معاملہ: ’کئی ماہ سے ڈیٹا چوکیدار اور وارڈ بوائے رجسٹر کر رہے تھے‘

لندن میں موجود پاکستان کے سابق وزیر اعظم نواز شریف کو صوبائی دارالحکومت لاہور میں ویکسین لگنے کا معاملے پر پنجاب حکومت کی جانب سے بنائی گئی چار رکنی تحقیقاتی ٹیم نے اپنی رپورٹ وزیراعلیٰ پنجاب کو پیش کر دی ہے جس میں افسران سمیت نو اہلکاروں کو فوری معطل کرنے کی سفارش کی گئی ہے۔ تحقیقاتی رپورٹ میں بتایا گیا ہے کہ کوٹ خواجہ سعید ہسپتال میں کوررونا ویکسینشن کا ڈیٹا چوکیدار اور وارڈ بوائے گذشتہ کئی ماہ سے کر رہے تھے۔ میڈیا کے ساتھ شیئر کی گئی رپورٹ میں دعویٰ کیا گیا ہے کہ ویکسینیشن سینٹر کے چار ملازمین نے تسلیم کیا ہے کہ انھوں نے نوازشریف کا ڈیٹا رجسٹر کیا۔ رپورٹ کے مطابق ہسپتال میں عملے کی نگرانی کا فقدان تھا جس کی وجہ سے یہ واقعہ رونما ہوا۔ یاد رہے کہ بدھ کے روز پاکستان کے سابق وزیر اعظم اور مسلم لیگ نواز کے سربراہ، نواز شریف جو لندن میں مقیم ہیں، کو کورونا ویکیسن لگائے جانے کے تصدیق شدہ میسجز کے سکرین شارٹس سوشل میڈیا پر وائرل ہوئے تھے۔  سرکاری ریکارڈ کے مطابق یہ ویکسین 22 ستمبر 2021 کو لاہور کے ایک ہسپتال میں لگائی گئی تھی۔ نواز شریف کے شناختی کارڈ کی تفصیل بھیجنے پر معلوم ہوتا ہے کہ ’کورونا ویکسین کوٹ خواجہ سعید ہسپتال میں لگائی گئی۔‘ تحقیقاتی کمیٹی کی رپورٹ کے مطابق ہسپتال انتظامیہ کی جانب سے سینٹر میں سینیئر سٹاف تعینات نہیں کیا گیا تھا جس کی وجہ سے ڈیٹا رجسٹر کرنے کا ٹاسک ہسپتال انتظامیہ نے وارڈ سرونٹ اور چوکیدار کو دے رکھا تھا، جس کے بعد کئی ماہ سے چوکیدار اور وارڈ بوائے ہی کوررونا ویکسینیشن کا ریکارڈ نادرا کے پورٹل پر اپڈیٹ کرتے رہے۔ کمیٹی نے کوٹ خواجہ سعید ہسپتال کے ایم ایس سمیت نو افسران اور ملازمین کو فوری معطل کرنے کی سفارش کی ہے۔ نواز شریف کو لاہور میں ویکسین لگنے کی خبر کے بعد حکام نے سسٹم میں ڈیٹا اپڈیٹ کر دیا گیا تھا۔  پاکستان مسلم لیگ ن کی نائب صدر مریم نواز نے سابق وزیراعظم نواز شریف کی پاکستان میں کورونا ویکسینیشن کے اندراج کی خبر کو مضحکہ خیز قرار دیتے ہوئے کہا تھا کہ ’یہ بڑی تشویشناک بات ہے کہ جعلی طریقے سے ویکسینیشن کے لیے اندراج کیا جا رہا ہے۔‘ سوشل میڈیا پر جہاں اس خبر پر کہ نواز شریف کو غیر موجودگی میں ویکسین کیسے لگ گئی، لوگوں نے طنز و مزاح شروع کر دیا تھا وہیں اسے ملک میں ویکسینیشن کے عمل کی ساکھ کو بھی متاثر کن قرار دیا تھا۔   ایسے ہی خیالات کا اظہار ایاز خان نیازی نے کیا۔ انھوں نے اپنی ٹویٹ میں کہا ’پاکستان میں سابق وزیراعظم نواز شریف کی ویکسین کی رجسٹریشن مضحکہ خیز ہے۔ نادرا کا سسٹم مکمل طور پر ناکام ہو چکا ہے۔‘


Summary: کورونا اپنی تمام تکلیفوں اور سختیوں کے ساتھ گزر گیا۔ آہستہ آہستہ قوت شامہ واپس آرہی ہے۔ روز ایک نئی خوشبو محسوس ہوتی ہے۔ جیسے دنیا میں آہستہ آہستہ پھر سے رنگ بھرے جا رہے ہیں۔ کوشش کریں یہ خوشبوئیں آپ سے نہ روٹھیں۔ ویکسین لگوائیں اور احتیاط کریں۔ آمنہ مفتی کا کالم۔

آمنہ مفتی کا کالم: خوشبو کی زبان

اس سب احتیاط کا فائدہ یہ ہوا کہ پونے دو برس تک کورونا سے بچ کر بیٹھی رہی۔ گھر گھر لوگ بیمار ہوئے اور مجھے خود پر اپنی قوت مدافعت پر ایک عجیب طرح کا اعتماد پیدا ہو گیا۔  میں اس بخار کو بھی خاطر میں نہ لاتی لیکن ایک صبح جب میں اٹھی تو یوں لگا کچھ بدلا ہوا ہے۔ ایک عجیب سا سناٹا تھا۔ وہی کمرہ تھا، وہی درودیوار، سائیڈ ٹیبل پر رکھا چائے کا کپ، رجنی گندھا کے پھول، تشتری میں رکھی موتیے اور چنبیلی کی کلیاں۔ باہر باغ میں پرندے شور مچا رہے تھے لیکن پھر بھی ایک سناٹا تھا۔ بھادوں کا مہینہ ہے، بادل کا ایک ٹکڑا اچانک برس پڑا۔ بوندیں زمین پر گریں لیکن مٹی سے مہک نہ اٹھی۔ ہوا کا جھونکا آیا مگر اس میں الفا الفا گھاس کے پھولوں اور بڑے تالاب کے کھڑے پانی کی بساندھ تھی اور نہ ہی تل اور ماش کی سوکھتی فصل کی مانوس خوشبو۔  یہ کون سی دنیا تھی؟ میری دنیا تو کئی مانوس خوشبوؤں سے عبارت تھی، جن کا ہاتھ پکڑ کر میں چلتی تھی۔ گھر کے ہر کمرے کی خوشبو، فارم کے چپے چپے کی اپنی الگ خوشبو تھی جس کے ساتھ میں نے جینا، چلنا پھرنا سیکھا تھا۔ تب مجھے اندازہ ہوا کہ خوشبو کی اپنی ایک زبان ہوتی ہے۔ قوت شامہ کا غائب ہو جانا اتنا ہی بھیانک ہے جتنا، بصارت یا سماعت کا کھو جانا۔ اس اندھی، گونگی، بہری دنیا میں جانے کتنے روز گزر گئے۔ نہ کتاب پڑھی جا رہی تھی نہ فلم پر دل ٹھک رہا تھا۔ بار بار پرفیوم سونگھتی تھی مگر وہی سناٹا۔ موتیے کے پھولوں نے بھی زبان بند کر لی تھی۔ ادا جعفری کا ایک شعر بار بار یاد آرہا تھا:  شائد پندرہواں روز تھا کہ کسی نے بھٹی میں بھنے تازہ چنے بھجوائے۔ اتنے روز کے بعد یہ پہلی مانوس خوشبو تھی جو مجھے محسوس ہوئی۔ کیا آپ اندازہ لگا سکتے ہیں کہ بھنے ہوئے چنے سے زیادہ مسحور کن خوشبو کسی شے کی نہیں ہو سکتی۔ خاص کر جب آپ کو ایک پندرھواڑے تک کوئی بھی خوشبو نہ سنگھائی دے؟ کورونا اپنی تمام تکلیفوں اور سختیوں کے ساتھ گزر گیا۔ آہستہ آہستہ قوت شامہ واپس آرہی ہے۔ روز ایک نئی خوشبو محسوس ہوتی ہے۔ جیسے دنیا میں آہستہ آہستہ پھر سے رنگ بھرے جا رہے ہیں۔ قوس قزح مجھ سے روٹھ گئی تھی پھر سے واپس آرہی ہے۔ زندگی کے رنگ جو خوشبو سے عبارت ہیں، پھر سے گہرے ہوتے جا رہے ہیں۔  کوشش کریں یہ خوشبوئیں آپ سے نہ روٹھیں۔ ویکسین لگوائیں اور احتیاط کریں۔ خوشبو کی زبانی شاید یہ ہی پیغام آیا ہے۔


Summary: سٹیفن ہارمون ویکسین کی برملا مخالفت کرتے رہے اور انھوں نے ویکسین نہ لگوانے کے سلسلے میں کئی لطیفے بھی بنائے تھے۔

کووڈ ویکسین کا مذاق اڑانے والے شخص کی وائرس سے ہی موت

امریکی ریاست کیلیفورنیا کا ایک شخص جس نے سوشل میڈیا پر کووڈ 19 ویکسین کا مذاق اڑایا تھا، اسی وائرس سے ایک ماہ تک جاری رہنے والی لڑائی کے بعد زندگی کی بازی ہار گیا۔  ہلسونگ میگا چرچ کے رکن سٹیفن ہارمون ویکسین کی برملا مخالفت کرتے رہے اور انھوں نے یہ ویکسین نہ لگوانے کے سلسلے میں کئی  لطیفے بھی بنائے تھے۔ جون میں اپنے سات ہزار فالوورز کو ٹویٹ کرتے ہوئے 34 سال کے سسٹیفن نے لکھا: ’مجھے 99 پریشانیاں ہیں لیکن ان میں ایک ویکس(ویکسین) نہیں۔‘ ان کا لاس اینجلس سے باہر واقع ایک ہسپتال میں نمونیا اور کووڈ 19 کا علاج کرایا گیا جہاں وہ بدھ کے روز فوت ہو گئے۔ اپنی موت سے قبل کے دنوں میں سٹیفن ہارمون نے ہسپتال کے بستر سے اپنی تصاویر شائع کی جس میں انھوں نے زندہ رہنے کے لیے اپنی لڑائی کا احوال دکھایا۔  انھوں نے کہا ’براہ کرم آپ سب دعا کریں، وہ مجھے وینٹیلیٹر اور سانس کی نالی پر رکھنا چاہتے ہیں۔‘ بدھ کے روز اپنے آخری ٹویٹ میں سٹیفن ہارمون نے کہا کہ انھوں نے سانس کی نالی لگوانے کا فیصلہ کیا ہے۔ ’ڈرامہ کوئین‘ پوڈکاسٹ میں سنیے وہ باتیں جنہیں کسی کے ساتھ بانٹنے نہیں دیا جاتا قسطیں مواد پر جائیں انھوں نے لکھا کہ ’پتہ نہیں میں کب اٹھوں گا، میرے لیے دعا کریں۔‘ تاہم وائرس کے خلاف اپنی جدوجہد کے باوجود ہارمون نے پھر بھی کہا کہ وہ ویکسین سے انکار کر دیں گے اور ان کا مذہبی عقیدہ ان کی حفاظت کرے گا۔ اپنی موت سے پہلے انھوں نے وبائی بیماری اور ویکسینز کے بارے میں مذاق کیا تھا اور یہ بھی کہا تھا کہ وہ امریکہ میں متعدی امراض کے ادارے کے سربراہ ڈاکٹر اینتھونی فاؤچی کی بجائے بائبل پر زیادہ اعتماد کرتے ہیں۔  ہلسونگ میگا چرچ کے بانی برائن ہیوسٹن نے جمعرات کو اپنی ایک ٹویٹ میں سٹیفن ہارمون کی موت کی خبر کی تصدیق کی۔ ایک انسٹاگرام پوسٹ میں انھوں نے ہارمون کو خراج تحسین بھی پیش کیا۔ انھوں نے لکھا: ’وہ انتہائی فراخ دل لوگوں میں سے ایک تھے اور انھیں بہت سے لوگ یاد کریں گے۔‘ انھوں نے مزید کہا کہ چرچ اپنے ارکان کو ’اپنے ڈاکٹروں کی ہدایت پر عمل کرنے کی ترغیب دیتا ہے۔‘ واضح رہے کہ کیلیفورنیا میں حالیہ ہفتوں میں کووڈ 19 کے کیسز میں اضافہ دیکھنے میں آیا ہے اور ہسپتال میں داخل بیشتر افراد ایسے ہیں جن کو ابھی تک ویکسین نہیں لگی۔


سائنو ویک: ’اگر یہ نئی اقسام سے بچا نہیں سکتی تو پھر تیسری خوراک کا کیا فائدہ؟‘

انڈونیشیا میں صحتِ عامہ کے کارکنان کی تنظیم کا کہنا ہے کہ  اس سال فروری سے جون کے درمیان کم از کم 20 ڈاکٹر اور 10 نرسیں ویکیسین لگائے جانے کے باوجود وفات پا گئے ہیں۔    انڈونیشیا میں اس وقت روزانہ کے 20000 نئے کیس سامنے آ رہے ہیں۔ تاہم ماہرین کا خیال ہے کہ اصل تعداد اس سے کہیں زیادہ ہوگی کیونکہ دارالحکومت جکارتہ کے باہر بہت کم ٹیسٹنگ کی جا رہی ہے۔  اس سال فروری سے جون کے دوران 949 ہیلتھ کیئر ورکروں کی اموات ہوئی ہیں جن میں سے 20 ڈاکٹروں اور 10 نرسوں کو سائنو ویک کی دونوں خوراکیں لگ چکی تھیں۔ سائنو ویک ہنگامی بنیادوں پر استعمال کے لیے عالمی ادارہِ صحت کی جانب سے منظور شدہ ہے اور اس ویکسین کے استعمال کرنے والوں میں سے کم از کم 51 فیصد میں کورونا وائرس کے علامات والے کیس نہیں ہوتے۔ اس کے علاوہ یہ کورونا وائرس کے انتہائی شدید کیسوں کو روکنے میں 100 فیصد کامیاب رہی تھی۔  انڈونیشیا میں میڈیکل ایسوسی ایشن کا کہنا ہے کہ کوئی بھی ویکسین جو کہ عالمی ادارہِ صحت اور انڈونیشیائی حکام کی جانب سے منظور شدہ ہے وہ اس وبا کی روک تھام میں مدد ضرور کر رہی ہیں۔ تاہم اب وہ اس حوالے سے دوبارہ جائزہ لے رہے ہیں کہ کیا انھیں سائنو ویک کی تیسری خوراک لگانی چاہیے یا نہیں۔  آسٹریلیا میں ماہرِ وبائی امراض ڈکی بڈمین ان لوگوں میں سے ایک ہیں جو تیسری خوراک دینے کے حامی ہیں۔ وہ کہتے ہیں کہ ’اس وقت وبا کی ایک نئی لہر سامنے آئی ہوئی ہے اور اس لیے لوگوں کو بوسٹر دینے کی ضرورت ہے۔ تاکہ سائنو ویک کے اثر کو بہتر کیا جا سکے۔  ادھر یونیورسٹی آف انڈونیشیا کے ٹری یونس میکو کہتے ہیں کہ اس ویکسین کی افادیت وقت کے ساتھ کم ہو جاتی ہے اور ان کا کہنا ہے کہ صحت کے شعبے کے کارکنوں کو ویکسین لگے ہوئے چھ ماہ سے زیادہ ہو چکے ہیں۔  ادھر انڈونیشیائی حکومت کے ترجمان ستی نازی ترمزی کا کہنا ہے کہ وہ مزید معلومات کا انتظار کر رہے ہیں۔ ’اس حوالے سے کوئی سائنسی تحقیق شائع نہیں ہوئی اور نہ ہی عالمی ادارہِ صحت نے کوئی ہدایات دی ہیں۔ اسی لیے ہمیں انتظار کرنا چاہیے۔ ہماری اپنی ٹیم سائنو ویک کی افادیت پر تحقیق کر رہی ہے اور وہ تیسری خوراک کے حوالے سے کلینکل ٹرائز کے تیسرے فیز میں ہیں۔ یہ ہمیں بتائے گا کہ ہمیں بوسٹر چاہیے یا نہیں۔  گذشتہ ماہ انڈونیشیائی ریڈ کراس کا کہنا تھا کہ ملک کورونا وائرس کی وبا کی وجہ سے تباہی کے دہانے پر ہے اور ہسپتال مکمل بھرے ہوئے ہیں اور آکسیجن کی رسد کم ہے۔ گذشتہ مئی کے مقابلے میں کورونا سے متاثرہ بچوں کی تعداد تین گنا بڑھ چکی ہے اور ان کی اموات میں بھی اضافہ ہو رہا ہے۔


ویکسین سیاحت: ’آئیں، ویکسین لگوائیں اور چھٹیاں منائیں‘

یہ کمپنی ویکسین کی ہر خوراک کے لیے سیاحوں کے قیام و طعام کا پیکیج دیتی ہے اور اگر کوئی سیاح دوسری خوراک کے لیے روس میں رہنا چاہتا ہے تو اس کا بھی اہتمام کیا جاتا ہے۔ اینو لینزے 'برلن سٹوری' میوزیم کے ڈائریکٹر ہیں۔ وہ عراق کے علاقے کردستان کا اکثر سفر کرے ہیں جہاں کورونا انفیکشن کے کیسز بہت زیادہ ہیں۔ ان کا کہنا ہے کہ مہاجرین کی امداد کام بھی ان  کے ذمے ہوتا ہے۔ اگرچہ جرمنی میں امدادی کاموں سے وابستہ لوگوں کو ویکسین لگانے کے عمل میں ترجیح دینے کا انتظام ہے، اینو لینزے کا کہنا ہے کہ انھیں یہ ویکسین نہیں ملی کیونکہ وہ یہ کام ایک رضاکار کی حیثیت سے کرتے ہیں۔ ان کا کہنا ہے کہ جرمنی میں ویکسین دینے کی ترجیحی فہرست میں کوئی خرابی نہیں لیکن اس سے حفاظتی ٹیکوں کا عمل غیرمعمولی طور پر سست پڑجاتا ہے۔ تاہم ویکسین حاصل کرنے میں مبینہ 'عدم توازن' کے بارے میں دنیا بھر کے لوگوں سے شکایات ہیں۔ جن کے پاس پیسہ ہے ان کے پاس یہ اختیار بھی موجود ہے کہ وہ کہیں بھی جاکر ویکسین لیں۔ ایسے ممالک کی فہرست میں سربیا، امریکہ، متحدہ عرب امارات اور یہاں تک کہ مالدیپ جیسے ممالک کے نام بھی شامل ہیں۔ مالدیپ سیاحوں کے لیے ٹریول پیکیج سکیم پر بھی کام کر رہا ہے جس میں 'تھری وی' یعنی 'وزٹ، تعطیل اور تعطیل' مسافروں کو پیش کی جارہی ہے۔ یعنی مالدیپ آئیں، ویکسین لگائیں اور چھٹیاں منائیں۔ مالدیپ کی وزارت سیاحت نے بی بی سی کو ایک ای میل میں بتایا کہ ’تھری وی مہم مالدیپ آنے کا فیصلہ کرنے والے سیاحوں کو شکریہ ادا کرنے کا طریقہ ہے تاکہ جب وہ یہاں سے وطن واپس آئیں تو وہ کہہ سکتے ہیں کہ انھیں ٹیکے لگ گئے ہیں اور سرٹیفکیٹ بھی موجود ہے۔‘ ان میں کینیڈا اور لاطینی امریکہ سے تعلق رکھنے والے افراد بھی شامل ہیں جو یہاں ویکسین لگانے کے آسان اصولوں سے فائدہ اٹھانے کی کوشش کر رہے ہیں لیکن اس بارے میں بھی ایک تنازع کھڑا ہو چکا ہے۔ فلوریڈا میں بہت سے دولت مند امریکی اور غیر ملکی مقیم ہیں۔ یہاں 65 سال سے اوپر کے لوگوں کو ویکسین میں ترجیح دی جارہی ہے اور یہ نہیں دیکھا جاتا ہے کہ وہ کہاں سے ہیں۔ عالمی ادارہ صحت کا کہنا ہے کہ دنیا بھر میں وبا کے پھیلاؤ کو دیکھتے ہوئے صحت کے کارکنوں کو کووڈ ویکسین فراہم کرنے میں ترجیح دی جانی چاہیے۔ ضروری خدمات سے وابستہ افراد جن کو سفر کرنا پڑتا ہے ان کو بھی اس ترجیحی فہرست میں شامل کیا جاسکتا ہے۔ اس کے علاوہ ڈبلیو ایچ او کا یہ بھی کہنا ہے کہ مقامی سطح پر انفیکشن کے بڑھتے ہوئے واقعات کی صورت میں ویکسین کی مناسب فراہمی برقرار رکھنی چاہیے۔


غریب ممالک میں کورونا ویکسین کی قلت ہو رہی ہے: عالمی ادارہ صحت

عالمی ادارہ صحت نے کہا ہے کہ عالمی شیئرنگ سکیم کے ذریعے کووڈ 19 کی ویکسین لینے والے غریب ممالک کی ایک بڑی تعداد کو اپنے اپنے ممالک میں ویکسین پروگرام جاری رکھنے کے لیے کافی مقدار میں ویکسین کی خوراکیں دستیاب نہیں ہیں۔ ڈبلیو ایچ او کے سینیئر مشیر ڈاکٹر بروس آئلورڈ نے کہا ہے کہ کوویکس پروگرام کے تحت 131 ممالک کو ویکسین کی 90 ملین خوراکیں فراہم کی گئی ہیں۔ پیر کے روز جنوبی افریقہ کے صدر سیرل رامافوسا نے دولت مند ممالک کی جانب سے ویکسین کی ذخیرہ اندوزی کے خاتمے کا مطالبہ کیا ہے کیونکہ اُن کے ملک میں حالیہ دنوں میں وائرس کے پھیلاؤ میں بہت تیزی دیکھی گئی مگر دوسری جانب ویکسین بڑی مقدار میں دستیاب نہیں ہے۔ مسٹر رامافوسا نے کہا کہ براعظم افریقہ کے ممالک کے لیے اب تک ویکسین کی صرف 40 ملین خوراکیں فراہم کی گئی ہیں اور یہ شرح آبادی کے تناسب سے دو فیصد سے بھی کم ہے۔ انھوں نے کہا کہ اس صورتحال سے نمٹنے کے لیے اُن کی حکومت کویکس کے ساتھ مل کر جنوبی افریقہ میں مزید ویکسین تیار کرنے کے لیے ایک علاقائی پروگرام پر کام کر رہی ہے۔ کوویکس کو گذشتہ سال اس بات کو یقینی بنانے کے لیے تشکیل دیا گیا تھا کہ دنیا بھر میں کووڈ 19 کی خوراکیں دستیاب ہوں اور اس کے لیے امیر ممالک غریب ممالک کی مدد کی غرض سے ویکسین کی تیاری پر اٹھنے والے اخراجات پر سبسڈی دیتے ہیں۔ ان میں سے بیشتر خوراکین غریب ممالک کو عطیہ کی جا رہی ہیں، کوویکس کو امید ہے کہ وہ ہر غریب ملک میں کم سے کم 20 فیصد آبادی کو ویکسین کرنے کے لیے خوراکیں فراہم کر سکے گی۔ ڈاکٹر آئلورڈ نے کہا کوویکس پروگرام میں شامل 80 کم آمدنی والے ممالک میں سے نصف کے پاس ویکسین پروگرامز کو جاری رکھنے کے لیے کافی مقدار میں ویکسین دستیاب نہیں ہے۔ انھوں نے کہا کہ روزانہ کی بنیاد پر ان ممالک سے جو خبریں موصول ہو رہی ہیں اس سے پتہ چلتا ہے کہ 80 ممالک میں سے نصف ممالک کے پاس ویکسین کا سٹاک ختم ہو گیا ہے اور یہ ممالک مزید ویکسین کی فراہمی کی درخواست کر رہے ہیں۔ 'حقیقت یہ ہے کہ شاید حالات کچھ اس سے زیادہ ہی خراب ہوں۔' انھوں نے کہا کہ کچھ ممالک نے قلت کے خاتمے کے لیے اپنے اپنے ملک میں متبادل انتظامات کرنے کی کوشش کی ہے، جس کے سخت نتائج ہو سکتے ہیں کیونکہ یہ ممالک ٹیکوں کے لیے مارکیٹ کی قیمت سے زیادہ قیمت ادا کرنے پر مجبور ہیں۔ چونکہ غریب ممالک میں ویکسین کی رسد میں دشواری کا سامنا ہے اسی لیے کچھ دولت مند ممالک، جن کے پاس ویکسین کی اضافی خوراکیں موجود ہیں، کوویکس اور دیگر ذرائع سے ویکسین کے عطیات جمع کرنے کی کوشش کر رہے ہیں۔


Summary: پاکستان میں گذشتہ چند روز میں کورونا وائرس ویکسین کی کمی سامنے آئی ہے۔ اس کمی کی ابتدا 16 جون کو کراچی اور ملک کے دوسرے شہروں میں دیکھنے میں آئی اور کئی افراد یا تو ویکسین کے انتظار میں لائن میں لگے رہے یا پھر مایوس ہو کر گھروں کو نکل گئے۔

پاکستان میں کورونا وائرس ویکسین میں اچانک کمی کی وجوہات کیا ہیں؟

پاکستان کے مختلف شہروں میں گذشتہ چند روز میں کورونا وائرس ویکسین کی کمی سامنے آئی ہے۔ اس کمی کی ابتدا 16 جون کو کراچی اور ملک کے دوسرے شہروں میں بھی دیکھنے میں آئی جہاں مختلف سینٹرز میں کورونا وائرس سے بچنے کے لیے لگائی جانے والی ویکسین ختم ہو گئی اور کئی افراد یا تو لائن میں لگے رہے یا پھر مایوس ہو کر گھروں کو نکل گئے۔  اس بارے میں وفاقی وزیر برائے منصوبہ بندی اسد عمر نے بتایا ہے کہ ’16 اور 17 جون کو پاکستان میں چار لاکھ ویکسین لگیں اور چین سے ویکسین کی کھیپ آنے میں دیر ہو گئی جس کا سب سے زیادہ اثر پنجاب، خیبر پختونخوا اور سندھ پر پڑا اور چند شہروں اور سینٹرز میں ویکسین کی کمی دیکھنے میں آئی۔‘ انھوں نے کہا کہ ’16 جون کو جب شور برپا ہوا کہ ویکسین کی کمی ہو گئی ہے تو اس دن ملک بھر میں سوا چار لاکھ ویکسین لگ چکی تھیں۔ یہ بہت بڑی تعداد ہے۔ پھر 17 جون کو بھی سوا سے ڈھائی لاکھ کے قریب ویکسین لگی ہیں۔‘ ’ہم نے پہلے پچاس کروڑ روپے ویکسین خریدنے کے لیے رکھے اور سائنو فارم ویکسین خریدنے کے لیے چینی قونصل خانے سے بات کی۔ چینی قونصل خانے نے کہا کہ ایسے ویکسین کا معاہدہ نہیں ہو سکتا کیونکہ ہم براہِ راست حکومتِ پاکستان کے ذریعے ویکسین دیں گے۔ کمپنی نے کہا کہ سندھ حکومت لکھ کر دے کہ وہ ویکسین خریدنے کی مجاز ہے۔ اس کے نتیجے میں وزیرِ اعلیٰ سندھ مراد علی شاہ نے خط لکھا جس کا انھیں جواب موصول نہیں ہوا۔‘ قاسم سومرو نے کہا کہ اس وقت سندھ حکومت کے پاس دو راستے ہیں کہ یا تو ’وفاقی حکومت کی معاونت سے بین الاقومی کمپنی سے ویکسین خرید کر وفاقی حکومت کو اس کا معاوضہ ادا کر دیا جائے یا دوسرا راستہ یہ ہے کہ اس وقت دنیا بھر سے ویکسین کی طلب بڑھتی جارہی ہے تو ایسا نہیں ہو سکتا کہ ہم پیسے رکھیں گے اور ہمیں ویکسین مل جائے گی۔ واضح رہے کہ پاکستان کو اس وقت تین طریقوں سے ویکسین موصول ہو رہی ہے: ایک ہمسایہ ملک(چین) سے، دوسرا ایشین ڈویلپمنٹ بینک اور ورلڈ بینک کی امداد کے ذریعے خریدی گئی ویکسین جبکہ عالمی ادارہ صحت کے کوویکس پروگرام کے تحت بھی ویکسین موصول ہو رہی ہیں۔ اس بارے میں ڈاکٹر فیصل سلطان نے کہا کہ ’کوویکس کے ویکسین بھیجنے سے ہمیں کوئی مسئلہ نہیں لیکن جو پہلے ہوا ایسے واقعات کو نہ دہراتے ہوئے پاکستان کی کوشش ہے کہ نوے سے پچانوے فیصد ویکسین ہمارے دیگر ممالک اور کمپنیوں کے ساتھ طے شدہ معاہدوں کے ذریعے آئے۔اور ہر روز تقریباً پانچ لاکھ خوراکیں دی جائیں۔‘


Summary: انڈیا میں ویکسین کی فراہمی کی قلت ہی ایک چیلنج نہیں بلکہ ملک میں ویکسین لگانے میں بہت سے مسائل ہیں جو مختلف علاقوں میں مختلف ہیں اور اس میں منصوبہ بندی سے لے کر انفراسٹرکچر اور غلط اطلاعات جیسی وجوہات شامل ہیں۔

انڈیا میں ویکسینیشن سے متعلق ہچکچاہٹ اور ہیلتھ ورکرز کو درپیش مسائل کیا ہیں؟

صرف فراہمی کی قلت ہی انڈیا کے لیے چیلنج نہیں ہے بلکہ ملک میں ویکسین لگانے میں بہت سے مسائل ہیں جو مختلف علاقوں میں مختلف ہیں اور اس میں منصوبہ بندی سے لے کر انفراسٹرکچر اور غلط اطلاعات جیسی چیزیں شامل ہیں۔ بی بی سی نے 729 اضلاع کے دستیاب ڈیٹا کا تجزیہ کیا ہے جس میں ٹیکے لگانے کی شرح میں بہت زیادہ فرق نظر آیا ہے۔ اگر بعض اضلاع میں تقریباً نصف آبادی کو ویکسین لگا دی گئی ہے تو بعض میں ابھی تک صرف تین فیصد افراد کو ہی ٹیکے دیے گئے ہیں۔ کچھ شہری اور کم آبادی والے اضلاع میں دوسرے بڑے یا دیہی علاقوں کی نسبت بہتر کارکردگی کا مظاہرہ دیکھا گیا ہے۔ اس ضلع کی آبادی تقریباً 31 ہزار افراد پر مشتمل ہے جنھیں فوری ویکسینیشن کی ضرورت تھی کیونکہ کووڈ کی دوسری لہر سامنے کھڑی نظر آرہی تھی۔ لیکن مسٹر مینا نے محسوس کیا کہ لوگوں کو ویکسین کے صلاحیت کے بارے میں شبہ ہے اور وہ بھیڑ لگانے کے خطرے سے بچنے کے لیے ویکسینیشن سینٹر آنے میں ہچکچاہٹ محسوس کر رہے ہیں۔ اس کے بعد انھوں نے 30 ٹیمیں تشکیل دیں جس میں ہیلتھ ورکرز کے ساتھ نرسیں اور ٹیچرز شامل تھے۔ انھوں نے گھر گھر جا کر لوگوں کی کونسلنگ کی اور انھیں ویکسینیشن کا ٹوکن دیا کہ وہ کس دن اور کہاں ویکسین لگوا سکتے ہیں۔  دوسرے لوگ ویکسین سے موت کے خوف کا حوالہ دیتے ہیں اور کہتے ہیں کہ ایک مشہور اداکار کی ویکسین لینے کے چند ہی دنوں میں موت ہو گئی۔ ایک کسان نے کہا: 'گاؤں میں ایک ویکسینیشن کیمپ لگا ہے۔ لیکن لوگ خوفزدہ ہیں کیوں کہ اداکار وویک کی ویکسین لینے کے فوراً بعد موت ہو گئی تھی۔ میں تو ویکسین لوں گا۔ لیکن چونکہ میں کہیں بھی نہیں جاتا اور گھر پر ہی رہتا ہوں اس لیے میں نے سوچا کہ میں بعد میں لے سکتا ہوں۔‘ لیکن ملک کے دارالحکومت کا منظر اس کے برعکس ہے، خاص طور پر جنوبی دہلی میں، جو شہر کے 11 اضلاع میں امیر ترین علاقوں میں سے ایک اور سب سے کم آبادی والا علاقہ ہے۔ اور اس نے بہترین کارکردگی کا مظاہرہ کیا ہے۔ اس نے اپنے 11 لاکھ رہائشیوں میں سے 43 فیصد کو پہلی ویکسین لگا دی ہے۔ اس کی ایک وجہ یہ بھی ہے کہ جنوبی دہلی میں دوسرے زیادہ آبادی والے اضلاع کے مقابلے میں زیادہ ویکسینیشن مراکز ہیں۔ اور جتنی ویکسین آپ دیتے ہیں اتنا ہی آپ کو وفاقی حکومت سے ملتا ہے۔ کم از کم  یکم مئی سے پہلے تک تو یہی معاملہ تھا جب ریاستیں آزادانہ طور پر ٹیکے کی خوراک نہیں خرید رہی تھیں۔


کووڈ ویکسین کے بعد 'جسم کا مقناطیس کی طرح کام کرنا' کیا سچ ہو سکتا ہے؟

لیکن انڈیا کی مغربی ریاست مہاراشٹر کے ضلعے ناسک سے تعلق رکھنے والے ایک شخص نے ویکسین لینے کے بعد ان میں ہونے والے چونکا دینے والے تغیرات کا دعویٰ کیا ہے۔ ناسک کے اروند سونار کا کہنا ہے کہ ویکسین کی دو خوراکوں کے بعد ان کا جسم مقناطیس کی طرح کام کر رہا ہے۔ لیکن ماہرین کا کہنا ہے کہ ویکسینیشن کی وجہ سے ایسا نہیں ہوسکتا۔ اپنے دعوے کی حقیقت کو ظاہر کرنے کے لیے اروند سونار نے سوشل میڈیا پر ایک ویڈیو ڈالی ہے جس میں سکے اور لوہے کی چیزیں ان کے جسم سے چپکی ہوئی دکھائی دیتی ہیں۔ یہ ویڈیو سوشل میڈیا پر وائرل ہوگئی ہے۔ انھوں نے بتایا: 'میں اپنے بیٹے کے ساتھ یونہی طرح طرح کی باتیں کر رہا تھا کہ اس نے مجھے ایک خبر کے بارے میں بتایا کہ ویکسین لینے کے بعد لوہےکی اشیاء لوگوں سے چپکنے لگتی ہیں۔ میں نے بھی جانچنے کے لیے تجربہ کیا تو مجھے پتا چلا کہ ایسا ہو رہا ہے۔' سونار کے مطابق انھوں نے چار پانچ دن قبل ایک نجی ہسپتال میں کووڈ ویکسین کی دوسری خوراک لی تھی اور انھیں کسی قسم کی پریشانی کا سامنا نہیں رہا۔ ڈاکٹر دابھولکر نے کہا: 'جسم سے سکوں اور برتنوں کا چپکنا طبیعیات کے قانون کے مطابق ممکن ہے۔ اگر جلد میں نمی ہو اور چپکنے والی جگہ پر کوئی خلا ہو تو یہ ممکن ہے۔ لیکن اسے ویکسینیشن سے منسلک کرنا ٹھیک نہیں ہے۔ ہمارے ساتھ کام کرنے والے کئی بار اس طرح کے دعووں کی حقیقت سامنے لا چکے ہیں۔' انھوں نے کہا: 'یہ ویکسین دنیا بھر میں ایک ارب سے زیادہ افراد کو دی جاچکی ہے۔ کووڈ ویکسین اور اسٹیل اور لوہے کی چیزوں کا جسم سے چپکنے کے درمیان کوئی ربط نہیں ہے۔ اسے ویکسین کے اثرات کے طور پر نہیں دیکھا جانا چاہیے۔ ویکسین میں ایسی کوئی چیز نہیں ہوتی ہے۔' انھوں نے کہا: 'میرے طبی کیریئر میں آج تک ایسا معاملہ کبھی سامنے نہیں آیا۔ سونار کے جسم میں اس تبدیلی کی وجوہات جاننا ضروری ہے۔ یہ تحقیق کا موضوع ہے۔' ویسے سونار کے دعوے کے منظرعام پر آنے کے بعد انڈین میڈیکل ایسوسی ایشن کے ایک رکن سمیر چندراتے نے کہا ہے کہ کسی شخص کے جسم سے دھات چپکنے کا مطالعہ دھات کے ماہرین کو بھی کرنا چاہیے۔ سمیر چندراتے نے کہا 'اس کا کووڈ ویکسین سے کوئی لینا دینا نہیں ہے۔ ویکسین لینے سے درد اور بخار ہوسکتا ہے۔ اس کے علاوہ اگر ایسی کوئی بات ہوتی ہے تو اسے ویکسین کا نتیجہ نہیں کہا جاسکتا۔ ایسی افواہوں سے ویکسینیشن مہم متاثر ہوگی۔ علم طبیعیات کے ماہرین اور دھاتوں کے ماہروں کو یہ مطالعہ کرنا چاہیے کہ ایسے لوگوں کے جسم میں دھات کے مادے کس طرح چپک سکتے ہیں۔'


Summary: حکومت کی جانب سے کورونا ویکسین پروگرام کو تسلی بخش قرار دیا جا رہا ہے لیکن اگر ایسا ہے تو حکومت کو موبائل فون بند کرنے جیسا اقدام کیوں کرنا پڑ رہا ہے؟

کورونا ویکسین نہ لگوانے والوں کے سم کارڈ بند کرنے کی نوبت کیوں آئی

پاکستان کے صوبہ پنجاب میں حکومت نے فیصلہ کیا ہے کہ ایسے افراد جو کورونا وائرس سے بچاؤ کی ویکسین نہیں لگوائیں گے ان کے موبائل فون کی سم بند کر دی جائے گی۔ صوبے میں زیادہ سے زیادہ افراد کو ویکسین لگانے کا ہدف حاصل کرنے کے لیے جن دیگر تجاویز پر غور کیا جا رہا ہے ان میں ویکسین نہ لگوانے والے افراد کے سرکاری دفاتر، شاپنگ مالز، پارکوں اور ریستورانوں میں داخلے پر پابندی شامل ہے۔  ’ایسے اقدامات کا مقصد حکومت کی طرف سے طے کیے گئے اس ہدف کو پورا کرنا ہے جس کے مطابق 70 فیصد کے لگ بھگ آبادی کو رواں سال کے آخر تک کورونا سے بچاؤ کی ویکسین لگا دی جائے گی۔‘  تاہم حکومت کا دعوٰی ہے کہ ملکی ضرورت کے مطابق وافر تعداد میں ویکسین حاصل کرنے کا بندوبست کر لیا گیا ہے۔ این سی او سی کے اعداد و شمار کے مطابق ملک میں 95 لاکھ سے زائد ویکسین کی خوراکیں لگائی جا چکی ہیں تاہم مکمل طور پر ویکسین لگوانے والے افراد کی تعداد 25 لاکھ 40 ہزار سے زیادہ ہے۔ ایسے میں اگر لوگوں کو ویکسین لگانے کی رفتار تسلی بخش ہے تو پابندیاں عائد کرنے اور موبائل فون کی سم بند کرنے جیسے اقدامات کی ضرورت کیوں پیش آئی؟ اور سب سے بڑی بات یہ کہ کیا ایسے اقدامات کامیاب ہو سکتے ہیں؟ محمکہ صحت کے حکام کا دعوٰی ہے کہ صوبے میں ویکسین لگانے کی رفتار تسلی بخش ہے۔ تو ایسے میں باپندیوں اور سم بند کرنے جیسے طریقہ کار کو اپنانے کی ضرورت کیوں پیش آئی؟  ’ایسے شعبہ جات سے تعلق رکھنے والے افراد جن کے کام کی نوعیت ایسی ہے کہ ان کا عوام سے رابطہ رہتا ہے جیسا کہ ڈاکٹر، پولیس، سرکاری دفاتر اور دیگر ایسے ادارے، ان کے لیے تو ویکسین لگوانا لازم ہونا چاہیے اور اس پر عملدرآمد ہر حال میں ہونا چاہیے۔‘ عام طور پر لوگوں میں ویکسین لگوانے سے ہچکچاہٹ کی وجوہات ایسے مفروضے اور شکوک و شبہات پر مبنی پروپیگنڈا کو سمجھا جاتا ہے جو حال ہی میں سوشل میڈیا پر سامنے آتا رہا ہے۔  تاہم چند نجی اداروں کی جانب سے گذشتہ چند ماہ کے دوران کیے گئے سروے کے تنائج بتاتے ہیں پاکستانیوں میں ویکسین لگوانے کے حوالے سے آمادگی کا رجحان بڑھا ہے تاہم ویکسین سے ہچکچاہٹ ظاہر کرنے والوں کی تعداد بھی بہت کم نہیں ہے۔  سروے کے مطابق ویکسین نہ لگوانے کی ایک وجہ یہ بھی ہے کہ زیادہ تر لوگ کورونا کو سنجیدگی سے نہیں لے رہے اور سمجھتے ہیں کہ انھیں وائرس نہیں لگ سکتا۔  ڈاکٹر اشرف نظامی کا کہنا تھا کہ حکومت کو چاہیے کہ وہ ان وجوہات کو ختم کرنے کے لیے اقدامات کرے جن کی وجہ سے لوگ ویکسین لگوانے میں ہچکچاہٹ کا شکار ہیں ’یعنی ان کے شکوک و شبہات اور غلط فہمیوں کو دور کیا جائے۔‘


Summary: پاکستان میں ویکسین کے حوالے سے لوگوں میں اب بھی بہت سی غلط فہمیاں پائی جاتی ہیں اور ایسا صرف پاکستان میں نہیں بلکہ ہمسایہ ملک انڈیا اور دنیا کے دیگر ممالک میں بھی صورتحال اس سے کچھ زیادہ مختلف نہیں۔

کووڈ 19 کی ویکسین سے متعلق خدشات میں کتنا سچ کتنا جھوٹ؟

پاکستان میں ویکسین کے حوالے سے لوگوں میں اب بھی بہت سی غلط فہمیاں پائی جاتی ہیں اور ایسا صرف پاکستان میں نہیں بلکہ ہمسایہ ملک انڈیا اور دنیا کے دیگر ممالک میں بھی صورتحال اس سے کچھ مختلف نہیں۔  ایشور گیلڈا: اس طرح کی افواہیں ہر قسم کی ویکسین کے بارے میں پھیلائی جاتی ہیں اور ہم نے ماضی میں دیکھا کہ وہ افواہیں غلط ثابت ہوئیں۔ اسی طرح اب بھی لوگ کورونا ویکسین کے بارے میں اس طرح کی افواہیں اڑا رہے ہیں، ایسے لوگوں کے خلاف کارروائی ہونی چاہیے۔ یتین مہتا: ویکسینیشن کے بعد کلاٹنگ (خون کا جمنا) ہو سکتی ہے لیکن انڈیا میں ایسے کیس بہت کم دیکھے گئے ہیں بلکہ انتہائی کم۔ یہ مسئلہ یورپ کے چند ممالک میں بزرگ افراد میں زیادہ دیکھا گیا لیکن ہم یہاں بہت ہی غیر معمولی معاملات میں اس کا سامنا کرتے ہیں۔ انڈیا کی وزارت صحت کی ایک کمیٹی کو حال ہی میں ایک تحقیق سے پتا چلا ہے کہ انڈیا میں فی ملین 0.61 فیصد افراد کو کلاٹنگ کا مسئلہ درپیش آیا۔ ایشور گیلڈا: ویکسین لینے کے بعد کچھ لوگوں نے شکایت کی کہ اینٹی باڈیز نہیں بنی ہیں۔ لکھنؤ میں ایک شخص نے عدالت میں مقدمہ بھی دائر کر دیا لیکن یہاں یہ سمجھنے کی ضرورت ہے کہ بہت سی قسم کے اینٹی باڈیز ہیں۔۔۔ آئی ایم جی، آئی ایم ایم۔ عام طور پر جو ٹیسٹ کیا جاتا ہے وہ آئی ایم جی کا ہوتا ہے۔ اینٹی باڈیز جو ضروری طور پر ویکسین سے نہیں بنتی ہیں۔ آئی ایم ایم ٹیسٹ مہنگے ہیں۔ ایشور گیلڈا: کوڈ سے صحت یاب ہونے کے فوری بعد ویکسین لینے کی ضرورت نہیں۔ جولائی 2020 سے ہم نے ممبئی میں ہر ماہ 150 مریضوں پر تحقیق کی ہے اور دس ماہ کے مطالعے سے پتہ چلتا ہے کہ لوگ دوبارہ آٹھ سے دس ماہ بعد ہی کووڈ سے متاثر ہو رہے ہیں۔ جو لوگ دوبارہ 15-20 دن میں کووڈ میں مبتلا ہوئے ہیں وہ بھی غلط نہیں کیوںکہ ایسے کیسز میں یہ ہو رہا ہے کہ وہ کووڈ سے مکمل طور پر صحت یاب ہی نہیں ہوئے لیکن ان کی رپورٹ منفی آئی۔ ایشور گیلڈا:  ویکسین لینے کے بعد بھی آپ کو معاشرتی دوری اور کورونا سے بچاؤ کے قواعد پر عمل کرنا چاہیے۔ اس کی اہم وجہ یہ ہے کہ آپ کورونا وائرس کا کیریئر بن سکتے ہیں۔ اس کا مطلب ہے کہ آپ کسی متاثرہ شخص سے انفیکشن لے کر کسی تیسرے شخص کو دے سکتے ہیں۔ آپ کو کورونا نہیں ہو گا لیکن آپ اس کے کیریئر بن سکتے ہیں۔ اس کے علاوہ مختلف اقسام کے وائرس سامنے آرہے ہیں لہذا ایسی صورتحال میں احتیاط برتنی چاہیے۔


Summary: پاکستان میں خواجہ سرا کمیونٹی کے علاوہ ایسے بنگالی اور افغان پناہ گزین جن کے پاس شناختی کارڈ یا پی او آر کارڈ نہیں، کے لیے کورونا وائرس سے بچاؤ کی ویکسین کا کوئی انتطام موجود نہیں۔

’کہاں کا کورونا اور کہاں کی ویکسین، بس امید پر جیے جا رہے ہیں کہ اللہ تحفظ کرے گا‘

میرے لیے کورونا سے بچاؤ کی ویکسین کا کوئی انتظام نہیں کیونکہ میں خواجہ سرا ہوں اور میرا شناختی کارڈ نہیں بنا ہوا۔۔۔ میں پاکستانی بنگالی ہوں مجھے اب تک ویکسین نہیں دی جا سکی کیونکہ میرے پاس پاکستان کا شناختی کارڈ نہیں ہے۔۔۔ میں پاکستان میں موجود افغان پناہ گزین ہوں چونکہ میرے پاس شہریت کی مصدقہ دستاویزات نہیں ہیں اس لیے ویکسین نہیں لگ سکتی۔۔۔ پاکستان میں یہ اور اس طرح کے دیگر افراد جن کے شناختی کارڈ یا پی او آر کارڈ نہیں ہیں یا کسی وجہ سے بلاک کیے جا چکے ہیں اُن کے لیے کورونا وائرس سے بچاؤ کی ویکسین کا انتطام موجود نہیں۔ ’میرے پاس پالتو جانور ہیں، میں باقاعدگی سے اُن کی ویکسینیشن کرواتی ہوں تاکہ وہ بیماریوں سے محفوظ رہیں مگر خواجہ سرا ہوتے ہوئے پاکستان میں میرے لیے کورونا سے بچاؤ کی ویکسین نہیں ہے۔‘ اگرچہ پاکستان میں اس حوالے سے کوئی مصدقہ ڈیٹا موجود نہیں ہے کہ کتنے خواجہ سرا شناختی کارڈ سے محروم ہیں تاہم خواجہ سراؤں کی تنظیموں کے مطابق ایسے افراد کی تعداد ہزاروں میں ہے۔ خواجہ سرا ماہی بتاتی ہیں کہ وہ بظاہر لڑکیوں کی طرح ہی ہیں لیکن شہریوں کی رجسٹریشن کا سرکاری محکمہ انھیں جنس کے خانے میں خواجہ سرا لکھوانے کی اجازت نہیں دیتا اور خیبر پختونخوا میں کوئی گھرانہ بھی کسی کو اس کی اجازت نہیں دیتا کہ ان کے گھر میں کوئی خواجہ سرا لکھوائے، اسی لیے شناختی کارڈ نہیں بنائے جاتے۔    وہ بتاتے ہیں کہ ’شناختی کارڈز نہ ہونے کی وجہ سے ویکسین نہ لگنے کا معاملہ تو ایک طرف شناختی کارڈ نہ ہونے کے باعث ہماری کمیونٹی کے سینکڑوں نوجوان گھروں میں بیٹھے ہیں، تعلیم حاصل نہیں کر سکتے، روزگار وغیرہ نہیں ہے اور ان کے مسائل بڑھ رہے ہیں۔‘ پاکستانی حکام کے مطابق ملک میں لگ بھگ 25 لاکھ افغان پناہ گزین موجود ہیں جن میں سے 14 لاکھ ایسے ہیں جن کے پاس پی او آر کارڈز ہیں جبکہ باقی کے پاس کوئی قانونی دستاویز نہیں ہے جس کے باعث انھیں غیر قانونی قرار دیا جاتا ہے۔ حکام کا کہنا ہے کہ صرف ان افغان پناہ گزینوں کو ویکسین دی جا رہی ہے جن کے پاس افغان پاسپورٹ ہیں اس کے علاوہ باقی افغان پناہ گزینوں کے بارے میں کوئی فیصلہ نہیں ہوا۔   ایسے ہی ایک افغان پناہ گزین شہرزاد نے بتایا کہ ان کی ملاقات جمعے کے روز اقوام متحدہ کے ادارہ برائے پناہ گزین کے پاکستان میں نمائندے سے متوقع ہے جس میں ویکسین کے بارے میں بات چیت ہو گی اور امید ہے اس پر عمل درآمد جلد شروع کر دیا جائے گگ۔ نادرا اور ویکسینیشن سینٹرز میں موجود عملے نے بی بی سی کو بتایا کہ جن افراد کے پاس شناختی کارڈ نہیں انھیں ویکسین نہیں دی جا سکتی اور ایسے افراد کے حوالے سے حکومتی پالیسی کی بابت ابھی تک انھیں مطلع نہیں کیا گیا ہے۔


لیزا شا: بی بی سی کی میزبان کی موت میں کورونا ویکسین کے کردار کی تفتیش

برطانیہ میں ایک سرکاری طبی افسر بی بی سی کی 44 سالہ پریزینٹر لیزا شا کی حالیہ موت کے بعد اس بات کی تفتیش کرے گا کہ ان کی موت میں کووڈ 19 سے بچاؤ کے لیے دینے والی آکسفورڈ ایسٹرازینیکا ویکسین کا کوئی کردار تو نہیں تھا۔  بی بی سی کی پریزینٹر کے خاندان کی جانب سے کہا گیا ہے ویکسین کی پہلی خوراک کے بعد انھیں خون گاڑھا ہونے کی شکایت تھی جس کے حوالے سے ان کا علاج جاری تھا۔  برطانیہ میں صحت سے متعلق مصنوعات کے نگراں ادارے میڈیسن اینڈ ہیلتھ کیئر پراڈکٹس ریگولیٹری ایجنسی (ایم ایچ آر اے) کا کہنا ہے کہ ایسٹرازینیکا ویکسین کے فوائد اس کے نقصانات کے مقابلے میں کہیں زیادہ ہیں۔  لیزا شا کی 21 مئی کو موت واقع ہوئی تھی۔ ان کی موت کے بعد جاری کیے گئے عبوری ڈیتھ سرٹیفیکٹ میں ویکسین کے استعمال کو موت کی ممکنہ وجوہات میں شامل کیا گیا ہے۔  اس سرٹیفیکٹ کے مطابق لیزا شا کی موت کی تفتیش کی جائے گی اور اس میں 'ایسٹرازینیکا ویکسین سے پیدا ہونے والی پیچیدگیوں' کا باعث خدشات کے طور پر ذکر کیا گیا ہے۔  ان کے خاندان کے جانب سے جاری کیے گئے بیان میں کہا گیا: 'ویکسین کی پہلی خوراک لینے کے ایک ہفتے بعد لیزا نے شدید سر درد کی شکایت کی اور چند دن بعد سخت بیمار ہو گئیں۔ اس کے بعد ان کا رائل وکٹوریا انفرمری ہسپتال میں انتہائی نگہداشت وارڈ میں خون گاڑھا ہونے اور سر میں خون بہنے کا علاج کیا جا رہا تھا۔' خاندان کے بیان میں مزید کہا گیا: 'لیکن بدقسمتی سے جمعے کی دوپہر وہ فوت ہو گئیں اور اس وقت ان کے گھر والے ان کے ساتھ موجود تھے۔ ہم سب بہت صدمے کا شکار ہیں اور ہماری زندگی میں ان کے جانے سے بہت بڑا خلا پیدا ہو گیا ہے جو کہ کبھی بھی پُر نہیں ہو سکتا۔ ہمیں ہمیشہ ان سے پیار کرتے رہیں گے اور انھیں یاد کرتے رہیں گے۔' برطانوی نگراں ادارے ایم ایچ آر اے کے ترجمان نے لیزا شا کی موت پر بیان دیتے ہوئے کہا کہ ان کی موت کی خبر سننے کے بعد وہ بہت افسردہ ہیں اور ان کے گھر والوں کے ساتھ نیک خواہشات ہیں۔  'کسی بھی شدید رد عمل کی شکایت آنے اور موت ہو جانے کی خبر پر ہمارا ادارہ مکمل طور پر تفتیش کرتا ہے اور جہاں ممکن ہو، پوسٹ مارٹم رپورٹ کا تفصیلی جائزہ لیتا ہے۔ ہم ان کے خون گاڑھا ہونے کی خبر کا تفصیل سے اور گہرائی میں جائزہ لیں گے۔' لیزا شا نے 2016 میں بی بی سی ریڈیو نیو کاسل میں بحیثیت پریزینٹر نوکری شروع کی تھی۔ انگلینڈ کے شمال مشرقی علاقوں میں ان کی آواز بہت مشہور تھی اور اس سے قبل کمرشل ریڈیو میں بھی انھوں نے کامیاب کرئیر گزارا تھا۔


Summary: پاکستان میں محکمہ صحت کے حکام نے بتایا ہے کہ اب تک ایسا فیصلہ نہیں ہوا کہ تمام افغان پناہ گزین کو ویکسین دی جائے گی۔ ’صرف انھیں ویکسین دی جائے گی جن کے پاس افغان پاسپورٹ ہیں، کارڈ پر ویکسین دینے کا فیصلہ اب تک نہیں ہوا۔‘

افغان پناہ گزین نہیں جانتے کہ انھیں ویکسین ملے گی یا نہیں

پاکستان میں محکمہ صحت کے حکام کا کہنا ہے کہ صرف ان افغان شہریوں کو ویکسین دی جا رہی ہے جن کے پاس افغان پاسپورٹ ہیں اور انھیں ان کے پاسپورٹ نمبر سے رجسٹر کیا جاتا ہے جس کے بعد انھیں ویکیسن دی جا رہی ہے۔ خیبر پختونخوا کے سیکرٹری صحت سید امتیاز حسین شاہ نے بی بی سی کو بتایا کہ افغان پناہ گزینوں کو ویکسین لگانے یا نہ لگانے کی پالیسی مرکز سے آئے گی اور جیسی پالیسی بھی مرتب کی جائے گی وہ اس پر عملد در آمد کریں گے۔  ان کا کہنا تھا کہ اس وقت صرف ان افغان پناہ گزینوں کو ویکیسن لگائی جا رہی ہے جن کے پاس افغان پاسپورٹ ہیں۔ لیکن ایسے بھی کئی افغان پناہ گزین ہیں جن کے پاس پاکستان میں اپنے دستاویزات نہیں۔  افغان طالبہ صالحہ کی والدہ کا نام زینب ہے۔ انھوں نے بتایا کہ ان کے پاس مہاجر کارڈ ہے مگر کوئی پاسپورٹ نہیں اور وہ نہیں جانتیں کہ ان کے کارڈ پر کیا انھیں ویکسین دی جا سکے گی یا نہیں۔  امین اللہ بھی افغان پناہ گزین ہیں اور پشاور کے ایک پناہ گزینوں کی بستی میں رہتے ہیں۔ انھوں نے کہا کہ ان کے کیمپ میں کچھ لوگ کورونا سے متاثر ہوئے ہیں اور پھر وہ علاج کے لیے ہسپتال گئے تھے لیکن اب تک کسی کو ویکسین نہیں دی گئی۔ . امین اللہ کا کہنا تھا کہ ویکسین تو وقت کی ضرورت ہے لیکن انھیں ایسا کوئی پیغام نہیں ملا کہ وہ اپنے مہاجر کارڈ پر رجسٹر ہو سکتے ہیں۔ انھوں نے بتایا کہ ان کے خاندان میں لگ بھگ دس ایسے بزرگ ہیں جنھیں اس ویکسین کی اشد ضررت ہے۔  اس بارے میں یو این ایچ سی آر کے ترجمان قیصر آفریدی سے رابطہ قائم کیا تو ان کا کہنا تھا کہ مرکزی سطح پر حکومت پاکستان نے یہ فیصلہ کیا تھا کہ افغان پناہ گزینوں کو بھی ویکسین دی جائے گی۔ انھوں نے بتایا کہ این سی او سی کے اپریل میں منعقد ہونے والے اجلاس میں یہ فیصلہ کیا گیا تھا کہ تمام غیر ملکیوں، بشمول ان افغان پناہ گزینوں کو جن کے پاس پی او آر کارڈز ہیں، کو کووڈ ویکسین دی جائے گی۔  اس بارے میں محکمہ صحت کے حکام نے بتایا ہے کہ اب تک ایسا فیصلہ نہیں ہوا کہ تمام افغان پناہ گزینوں کو ویکسین دی جائے گی۔ ’صرف انھیں ویکسین دی جائے گی جن کے پاس افغان پاسپورٹ ہیں، کارڈ پر ویکسین دینے کا فیصلہ اب تک نہیں ہوا۔‘  زینب، صالحہ اور امین اللہ کی طرح افغان بستیوں اور پاکستان کے شہروں میں رہنے والے افغان پناہ گزین بھی دیگر پاکستانیوں کی طرح وائرس سے متاثر ہوسکتے ہیں اور اس کے پھیلاؤ کا باعث بن سکتے ہیں۔ ایسے میں ماہرین کا خیال ہے کہ کووڈ 19 کو جڑ سے ختم کرنے کے لیے افغان پناہ گزین کو بھی ویکسین دینا اتنا ہی ضروری ہے۔


Summary: انڈین حکومت نے فقط دو ہی کمپنیوں پر انحصار کے لیے انھیں کیوں منتخب کیا جو اب ویکسین کی سپلائی کو کنٹرول کر رہی ہیں اور اس کی قیمت کو بھی۔ یہ ایک سوال ہے جس کا کچھ لوگوں کو جواب دینا ہوگا۔

دنیا کی فارمیسی کہلانے والا انڈیا کیسے ویکسین کی کمی کا شکار ہوگیا؟

وزیراعظم مودی کی وفاقی حکومت نے بغیر مطلوبہ سپلائی کے جو کہ ایک اعشاریہ آٹھ بلین خوراکیں ہیں ویکسین کے لیے 960 ملین شہریوں کو اہل قرار دیا تھا۔   ایکسیس آئی بی ایس اے میں کوآرڈینیٹر اچل پرابھالا کا کہنا ہے کہ انڈیا نے ویکسین کا آرڈر دینے کے لیے جنوری تک انتظار کیا جبکہ وہ اس کے لیے بہت پہلے ہی اس کا آرڈر کر سکتا تھا۔ یہ ادارہ انڈیا برازیل اور جنوبی افریقہ میں ویکسین کی رسائی کے لیے مہم چلاتا ہے۔  ایک خوراک کی قیمت دو امریکی ڈالر تھی جو کہ دنیا میں سستی ترین ویکسین ہے لیکن یہ ویکسین کی خوراکیں ملک کی 20 فیصد آبادی کو لگانے کے لیے ہی کافی ہیں۔   اس کے برعکس امریکہ اور یورپی یونین نے ایک سال پہلے ویکسین کو لگائے جانے کے لیے اس کی دستیابی سے قبل ہی ضرورت سے زیادہ مزید خوراکوں کا آرڈر دے دیا تھا۔  آل انڈیا ڈرگ ایکشن نیٹ ورک میںشریک کنوینر ملینا آئسولہ کا کہنا ہے کہ مثال کے طور پر ایک اور ناکامی یہ تھی کہ  یہ فیصلہ نہیں لیا گیا کہ انڈیا کی مینوفیکچرنگ صلاحیتوں، حیاتیات کی فیکٹریوں کا اندراج کیا جائے۔ انھیں ویکسین کی تیاری کی لائنز میں تبدیل کیا جا سکتا تھا۔  نتیجتاً ویکسین کے لیے ایک فری مارکیٹ ہے جو سرکاری اور نجی دونوں طرح کی مالی مدد سے تیار کی گئی ہے۔ نجی اسپتالوں میں اب ایک ہی خوراک کی قیمت 1500 روپے ہو سکتی ہے۔ لیکن کسی بھی ویکسین بنانے والی کمپنی نے ابھی تک یہ گارنٹی نہیں دی کہ وہ اگلے کچھ مہینوں میں اس کی سپلائی شروع کر دے گی کیونکہ امیر ممالک نے پہلے ہی ویکسین کی کھیپ وصول کرنے کے لیے آرڈر دے رکھا ہے۔  مِس آئسولہ کا کہنا ہے کہ ایس آئی آئی کو اس بات کی ضرورت ہے کہ وہ یہ ظاہر کرے کہ وہ تین سو ملین امریکی ڈالر کیسے خرچ کیے جو اسے انٹرنیشنل کوویکس سکیم اور گیٹ فاؤنڈیشن سے موصول ہوئے تھے۔ اس فنڈنگ کا مقصد یہ تھا کہ کم آمدن والے ممالک کی ویکسین کے لیے مالی مدد کی جائے۔  عالمی سطح پر اپنی پوزیشن کے برعکس اس نے ان تجاویز کی مخالفت کی جو اپوزیشن کی جانب سے دی گئیں تھی۔ ان میں کہا گیا تھا کہ منظور شدہ ویکسین کو بنانے کے لیے ادویات کی دیگر کمپنیوں کو بھی اجازت دی جائے یہ اقدامات نتیجہ خیز ثابت ہوں گے۔  ڈاکٹر بھن کہتے ہی کہ انڈیا کی ایک اعشاریہ چار بلین آبادی میں سے ستر فیصد آبادی کو بھی ویکسین لگانا ایک طویل اور صبر آّزما کام ہے۔ لیکن ویکسین کی مہم کے حوالے سے اس کا ریکارڈ دیکھتے ہوئے یہ ناممکن کام نہیں تھا۔  لیکن حکومت نے فقط دو ہی کمپنیوں پر انحصار کے لیے انھیں کیوں منتخب کیا جو اب ویکسین کی سپلائی کو کنٹرول کر رہی ہیں اور اس کی قیمت کو بھی۔ یہ ایک سوال ہے جس کا کچھ لوگوں کو جواب دینا ہوگا۔


Summary: پاکستان کی وفاقی حکومت اس وقت پوری کوشش کر رہی ہے کہ لوگ کورونا وائرس کی ویکسین لگوانے کو ترجیح دیں لیکن ویکسین کے بارے میں دو رائے اور ہچکچاہٹ کے نتیجے میں یہ عمل خاصا سست روی کا شکار ہے اور حکومتی اعداد و شمار کے مطابق بائیس کروڑ کی آبادی میں سے اب تک صرف دو فیصد کو ہی ویکسین لگ سکی ہیں۔

کووڈ ویکسین پر خدشات: ’لوگوں نے جتنا ڈرایا، ایسا تو کچھ بھی نہیں‘

اس دوران بی بی سی اردو نے بھی ان کے ساتھ ان گھروں کا دورہ کیا اور دیکھا کہ اب تک ویکسین لگانے کے بارے میں کیا لوگ آمادگی کا اظہار کر رہے ہیں۔  پاکستان میں لوگوں کی ویکسین کے بارے میں دو رائے اور ہچکچاہٹ کے نتیجے میں ویکسینیشن کا عمل خاصا سست روی کا شکار ہے۔ حکومتی اعداد و شمار کے مطابق 22 کروڑ کی آبادی میں سے اب تک صرف دو فیصد لوگوں کو ہی ویکسین لگ سکی ہیں۔  اگر رواں سال کے اوائل کی بات کریں تو پاکستان کی حکومت نے ویکسینیشن کا عمل دیر سے شروع کیا تھا اور اس دوران ملک بھر میں مرحلہ وار ہیلتھ ورکرز سے شروع کرتے ہوئے دیگر افراد کو ویکسین لگانے کا عمل اب بھی جاری ہے۔  حالانکہ ڈاکٹروں، ماہرین اور وزرا کی جانب سے متعدد وضاحتیں دی گئیں کہ وزیرِاعظم کو ویکسین لگانے سے پہلے کووڈ ہو چکا تھا لیکن اس کے باوجود چند لوگوں نے ویکسین کی افادیت کو ماننے سے انکار کر دیا اور سوشل میڈیا پر اس بارے میں بات چیت کا زیادہ تر دارومدار غیر تصدیق شدہ خبروں اور افواہوں سے منسلک رہا۔  پاکستان کو اس وقت چین اور روس سے ویکسین ملی ہے لیکن حکام کا کہنا ہے کہ اب بھی مزید ویکسین کی ضرورت ہے۔  واضح رہے کہ اس وقت پاکستان میں نجی طور پر سپوتنک وی ویکسین محدود مقدار میں صرف کراچی، لاہور اور اسلام آباد میں دی گئی ہے جبکہ فروری سے شروع ہونے والے سرکاری ویکسینیشن پروگرام میں 70 برس سے بڑی عمر کے افراد کو کانسینو ویکسین لگائی جا رہی ہے جبکہ 60 برس سے بڑی عمر کے افراد کو چینی ساختہ سائنو فارم لگائی جا رہی ہے۔ اس بارے میں ڈپٹی کمشنر حمزہ شفقات نے بی بی سی کو بتایا کہ ’لوگوں کے ذہنوں میں ویکسین سے متعلق خدشات ہیں کہ شاید ہم لوگ یعنی حکومت ان سے جھوٹ بول رہی ہے یا پھر یہ تمام کاوش کسی پروپیگنڈا کا حصہ ہے لیکن ظاہر ہے ایسا کچھ بھی نہیں۔‘ اسلام آباد کے سیکٹر جی سِکس ٹو میں مسجد کے امام محمد اسماعیل سے جب کووڈ ویکسین کے بارے میں اعلانات کرنے کی بات کی گئی تو انھوں نے کہا کہ ’اب ہمیں دھمکایا جا رہا ہے کہ ویکسین کے بارے میں اعلانات کرو۔ ہم کر رہے ہیں لیکن لوگوں کا اس پر عمل کرنا نہ کرنا ان کے اپنے ہاتھ میں ہے۔ ہماری شکایت صرف یہ ہے کہ کیا کووڈ صرف مساجد سے پھیل رہا ہے؟‘ انڈیا میں کووڈ کے نتیجے میں ہونے والی اموات اور دل دہلا دینے والی صورتحال کو دیکھتے ہوئے پاکستان کے لیے اس وقت کورونا وائرس کو محدود اور پھر ختم کرنا بہت اہم ہے اور اس سے بھی زیادہ اہم عوام کو ویکسین لگانا ہے لیکن جس طرح سے لوگ اس بارے میں خدشات کا اظہار کر رہے ہیں، اس سے ایسا لگتا ہے کہ ابھی ایسا ہونے میں ابھی بہت وقت لگے گا۔


Summary: پاکستان میں 15 اپریل تک تقریباً 15 لاکھ افراد کو کورونا وائرس کی ویکسین لگائی جا چکی ہے تاہم اعدادوشمار کے مطابق پاکستان اب تک ویکسین کی صرف دو کروڑ بیس لاکھ کے قریب خوراکیں حاصل کرسکا ہے۔ حکام کا کہنا ہے کہ وہ آنے والے مہینوں میں پانچ کروڑ سے زیادہ آبادی کو ویکسین دیں گے لیکن یہ ویکسین آئے گی کہاں سے؟

کورونا وائرس: کیا پاکستان ملکی ضرورت کے لیے درکار ویکسین کا انتظام کر رہا ہے؟

اگر پاکستان کی آبادی کے تناسب سے دیکھا جائے تو 21 کروڑ کی آبادی والے ملک میں اپریل 15 تک وزیراعظم کے معاون خصوصی برائے صحت ڈاکٹر فیصل سلطان کے مطابق تقریباً 15 لاکھ افراد کو ویکسین لگائی جا چکی ہے جس میں سے ساڑھے آٹھ لاکھ سے زیادہ عام شہری جبکہ باقی ہیلتھ ورکرز ہیں۔ جب یہی سوال ڈاکٹر فیصل سلطان سے کیا گیا تو انھوں نے بتایا کہ 15 اپریل تک پاکستان کے پاس سائنو فارم کی 22 لاکھ خوراکیں پہنچ چکی ہیں جبکہ آنے والے کچھ دنوں میں لاکھوں مزید خوراکوں کے پہنچنے کا امکان ہے۔ انھوں نے مزید تصدیق کی کہ عالمی ادارہ صحت کی جانب سے ترقی پذیر ممالک کے لیے ویکسین فراہمی کے کوویکس پروگرام کے تحت پاکستان کو پہلے مرحلے میں 30 جون تک ایک کروڑ چالیس لاکھ کے قریب ویکسین کی خوراکیں مل جائیں گی اور یہ ویکسین آکسفورڈ ایسٹرازینیکا ہو گی۔ ان تمام جوابات کی روشنی میں دیکھا جائے تو اعداد و شمار بتاتے ہیں کہ پاکستان اب تک ویکسین کی صرف دو کروڑ بیس لاکھ کے قریب خوراکیں حاصل کرنے کے قابل ہوا ہے جبکہ اگر آبادی کے تناسب سے سوچا جائے تو پاکستان کی 11 کروڑ سے زیادہ بالغ آبادی کا 70 فیصد حصہ ساڑھے آٹھ کروڑ بنتا ہے۔ تو پاکستان میں حکام نے اپنی آبادی میں کتنے لوگوں کو ویکسین لگانے کا اہتمام کیا ہے؟ اس سوال کے جواب میں ڈاکٹر فیصل سلطان نے بتایا کہ آنے والے مہینوں میں کوشش کی جائے گی کہ پانچ کروڑ سے زیادہ آبادی کو ویکسین کی خوراکیں دی جائیں۔ ’یہ بات یاد رکھنا ضروری ہو گی کہ پاکستان کی آبادی میں اب کئی لوگوں میں کورونا وائرس سے متاثر ہونے کے بعد مدافعتی صلاحیت آ گئی ہے۔ ہمارا پانچ کروڑ آبادی کا ہدف آنے والے مہینوں کا ہے جبکہ ہماری کوشش ہے کہ اگلے سال ہم تمام بالغوں کو ویکسین لگا دیں۔‘ پنجاب کی صوبائی حکومت کے مطابق 15 اپریل تک صوبے میں سات لاکھ سے زیادہ افراد کو ویکسین لگائی جا چکی ہے جس میں تقریباً پانچ لاکھ عام شہری جبکہ باقی ہیلتھ ورکرز ہیں۔ جب ان سے سندھ میں لگائی جانے والی ویکسین کے بارے میں پوچھا گیا تو مہر خورشید نے بتایا کہ 15 اپریل تک صوبے میں اب تک ساڑھے تین لاکھ خوراکیں دی جا چکی ہیں جن میں سے دو لاکھ خوراک ہیلتھ ورکرز اور باقی عام شہریوں کو دی گئی۔ خیبر پختونخوا کے اعداد و شمار کے مطابق صوبے میں اب تک صحت کے شعبہ سے منسلک 76 ہزار افراد کو ویکسین دی جا چکی ہیں جبکہ ویکسین لگوانے والے عام شہریوں کی تعداد ایک لاکھ سے کچھ زیادہ ہے۔ صوبائی ویکسینیشن کے اعداد و شمار کے حوالے سے اہلکار کا کہنا تھا کہ 15 اپریل تک مجموعی طور پر 29 ہزار سے زیادہ افراد کو ویکسین دی جا چکی ہے جس میں سے 26 ہزار سے کچھ زیادہ صحت کے شعبے سے منسلک افراد ہیں جبکہ بقیہ عام شہری ہیں۔


Summary: آکسفورڈ یونیورسٹی کی تحقیق میں کہا گیا ہے کہ اپنے ابتدائی مراحل میں 70 فیصد مؤثر ثابت ہونے والی میلیریا کی ایک ویکسین اس بیماری کے خلاف جنگ میں بہت بڑی کامیابی دے سکتی ہے۔

ملیریا کی پہلی انتہائی مؤثر ویکسین بنا لی گئی

آکسفورڈ یونیورسٹی کی تحقیق میں کہا گیا ہے کہ اپنے ابتدائی مراحل میں 77 فیصد مؤثر ثابت ہونے والی میلیریا کی ایک ویکسین اس بیماری کے خلاف جنگ میں بہت بڑی کامیابی دے سکتی ہے۔ ملیریا ایک مہلک بیماری ہے جو انسانوں میں مچھروں کے کاٹنے کی وجہ سے پھیلتی ہے۔ اگرچہ اس کا تدارک کیا جا سکتا ہے تاہم صحت کا عالمی ادارہ کہتا ہے کہ سنہ 2019 میں اِس سے تقریباً 23 کروڑ افراد متاثر ہوئے تھے اور چار لاکھ نو ہزار اموات ریکارڈ کی گئی تھیں۔  آکسفورڈ یونیورسٹی کے شعبہِ ویکسیونولوجی کے پروفیسر اور جینر انسٹی ٹیوٹ کے ڈائریکٹر، ایڈرین ہِل جو اس ویکسین کی ریسرچ کے شریک مصنف بھی ہیں، کہتے ہیں کہ یہ پہلی ویکسین ہے جو صحت کے عالمی ادارے کی کم از کم موثر ہونے کی 75 فیصد شرح تک پہنچنے میں کامیاب ہوئی ہے۔ اس نئی ویکسین کی آزمائش سنہ 2019 سے شروع ہوئی تھی، کورونا وائرس کی وبا کے پھوٹنے سے کافی پہلے اور پروفیسر ہِل کے مطابق آکسفورڈ یونیورسٹی کی ٹیم نے کووڈ-19 کی ویکسین بنانے کے لیے ملیریا کی ویکسین کے لیے کی گئی ریسرچ سے بھرپور استفادہ کیا ہے۔ وہ کہتے ہیں کہ کسی میلیریا ویکسین کو کامیاب ہونے میں اتنا وقت اس لیے لگا ہے کیونکہ کورونا وائرس کے مقابلے میں ملیریا میں ہزاروں جینز ہوتے ہیں جبکہ کورونا وائرس میں چند درجن جینز ہوتے ہیں۔  پروفیسر ہِل کہتے ہیں کہ 'یہ حقیقت میں ایک بہت ہی تکنیکی چیلنج ہوتا ہے۔ ویکسینز کی بہت بڑی اکثریت اس بیماری کے خلاف زیادہ کارگر ثابت نہیں ہو سکی ہے کیونکہ یہ بہت مشکل بیماری ہے۔' آکسفورڈ یونیورسٹی کے پروفیسر کہتے ہیں کہ اس کے آزمائشی نتائج کا مطلب ہے کہ اس ویکسین میں 'صحت عامہ کو بہت زبردست فائدہ پہنچانے کی صلاحیت ہے۔' میڈیکل ریسرچ کے معروف عالمی جریدے 'دی لانسیٹ' میں شائع ہونے سے قبل کے ایک مسودے کے مطابق، آکسفورڈ یونیورسٹی، نانورو برکینا فاسو اور امریکی ماہرین پر مشتمل ایک ریسرچ ٹیم نے R21/Matrix-M کے آزمائشی نتائج کی معلومات دی ہیں جو کہ اِس نے مئی اور اگست کے مہینوں میں کم مقدار اور زیادہ مقدار کی ویکسین کے کیے، یہ وہ وقت ہے جو ملیریا کے مرض کے پھیلنے سے پہلے اور بعد کے سیزن کے مہینے بنتے ہیں۔   'ہم اس آزمائش کی اب تیسری سطح کی جانب پیش رفت کر رہے ہیں تاکہ ہم اس ویکسین کے محفوظ ہونے اور موثر ہونے کے بڑی سطح کے اعداد و شمار پیش کرسکیں جس کی اس خطے کے لوگوں کو بہت شدید ضرورت ہے۔' براغطم افریقہ میں ملیریا بچوں کی اموات کا ایک بہت بڑا سبب ہے، اور برکینا فاسو کے وزیرِ صحت، پروفیسر شارلیمین اوادراؤگو کہتے ہیں کہ نئی ویکسین کے بارے میں جو اعداد و شمار پیش کیے گئے ہیں وہ یہ ظاہر کرتے ہیں کہ 'اسے آئندہ چند برسوں میں' لائسنس دیا جاسکتا ہے۔


Summary: انڈیا کی وسطی ریاست چھتیس گڑھ میں ویکسینیشن کے مراکز پر عجیب و غریب منظر نظر آ رہا ہے، وہاں سے جو باہر نکل رہا ہے اس کے ہاتھ میں سرخ ٹماٹر سے بھری تھیلیاں ہیں، آخر ماجرا کیا ہے؟

ویکسین لگواؤ، ٹماٹر لے جاؤ: ’جس نے اس سکیم کی ابتدا کی اسے شاباش ہے‘

انڈیا کی وسطی ریاست چھتیس گڑھ  کے بیجاپور ضلع میں ویکسینیشن کے مراکز پر عجیب و غریب منظر دکھائی دے رہا ہے، وہاں سے جو شخص بھی ویکسین لگوا کر باہر نکل رہا ہے اس کے ہاتھ میں سرخ ٹماٹروں سے بھری تھیلی ہے۔ آپ سوچ رہے ہوں گے کہ آخر یہ ماجرا کیا ہے؟ انڈین خبر رساں ادارے اے این آئی نے جب سے اس واقعے کے متعلق ٹویٹ کیا ہے لوگ اس اقدام کی تحسین کر رہے ہیں مگر چند ایسے بھی ہیں جو ریاستی حکومت کی اس پالیسی پر تنقید بھی کر رہے ہیں۔ انڈیا میں کورونا سے بچاؤ کے لیے فی الحال دنیا کا وسیع ترین ویکسینیشن پروگرام جاری ہے لیکن اس میں بہت سی رکاوٹیں بھی حائل ہیں۔ جہاں ویکسین کی دستیابی میں کمی کی بات کہی جا رہی ہے وہیں لوگوں میں ویکسین کے متعلق خدشات بھی موجود ہیں۔ ریاست چھتیس گڑھ، جہاں ویکسین لگوانے کے عوض ٹماٹر دیے جا رہے ہیں، کے وزیر صحت پہلے ہی ویکسین کی صلاحیت پر سوالات اٹھا چکے ہیں۔ بہرحال اب چھتیس گڑھ کے بیجاپور ضلع میں مقامی طور پر ایک سکیم چلائی جا رہی ہے اور ویکسین لگوانے کے لیے لوگوں کی حوصلہ افزائی کے طور پر انھیں ٹماٹر دیے جا رہے ہیں۔ انھوں نے واضح کیا کہ اس منصوبے کے لیے سرکاری فنڈ کا استعمال نہیں کیا گیا۔ ان کے بقول ’پہلے بھی ہم نے مقامی طور پر لوگوں سے تعاون حاصل کیا تھا اور لوگوں میں سبزیاں تقسیم کی تھیں۔‘ ایک اور صارف نے رائے دی کہ ’یہ دور رس نتائج کے لیے بہت بہتر قدم ہے اور اتنی کم لاگت میں آپ اسے حاصل کر سکتے ہیں۔ ایک کلو ٹماٹر کی قیمت ہی کیا ہے۔‘ ابھیشیک گپتا نامی ایک صارف نے لکھا: ’جس نے اس سکیم کی ابتدا کی اس کے لیے سر تسلیم خم ہے۔ مجھے پتہ ہے کہ مفت ٹماٹر کے لیے لوگ شہد کی مکھیوں کی طرح آئيں گے (یہاں تک کہ میری فیملی بھی وہاں خریداری کے لیے جاتی ہے جہاں کچھ مفت پیش کیا جاتا ہے) اس لیے میں اس اقدام کو سراہتا ہوں۔' سی ایم او بیجاپور نے بتایا کہ اب تک اس سکیم کے تحت 500 کلو سے زیادہ ٹماٹر تقسیم کیے جا چکے ہیں۔ اس کا مطلب ہے کہ دو دن کے عرصے میں 250 سے زیادہ افراد نے ٹیکے لگوائے ہیں۔ اس سے قبل، ان کے مطابق، خال خال لوگ ہی ویکسین کے لیے آئے تھے۔ واضح رہے کہ انڈیا میں سلسلہ وار طریقے سے ویکسینیشن کا عمل جاری ہے اور یکم مئی سے 18 سال سے زیادہ عمر کے تمام افراد ٹیکے لگوانے کے اہل ہوں گے۔ اے این آئی نے آئی اے ایس افسر ڈاکٹر پرینکا شکلا کے حوالے سے لکھا ہے کہ ریاست میں 50 لاکھ سے زیادہ افراد کو ویکسین لگائی جا چکی ہے جبکہ انڈیا نے چند دن قبل دس کروڑ خوراکیں دیے جانے کی بات کہی تھی۔


Summary: مارچ میں انڈیا کے وزیر صحت ڈاکٹر ہرش وردھن نے اعلان کیا کہ ملک میں کووڈ 19 کا 'کھیل ختم' ہوا۔ لیکن اب ان دنوں ملک میں وائرس کے نئے متاثرین اور اموات میں دوبارہ تیزی سے اضافہ دیکھا گیا ہے۔

انڈیا کورونا کی خطرناک دوسری لہر کو روکنے میں ناکام کیوں رہا؟

مارچ کے اوائل میں انڈیا کے وزیر صحت ڈاکٹر ہرش وردھن نے اعلان کیا کہ ملک میں عالمی وبا کووڈ 19 کا 'کھیل ختم' ہوا۔  ہرش وردھن نے وزیر اعظم نریندر مودی کی قیادت کو یہ کہتے ہوئے سراہا کہ ان کی قیادت 'بین الاقوامی تعاون کے معاملے میں دنیا کے لیے ایک مثال' ہے۔ جنوری کے بعد سے انڈیا نے 'ویکسین ڈپلومیسی' کے طور پر بیرونی ممالک میں ویکسین کی خوراکیں فراہم کرنا بھی شروع کردیں۔  انڈیا نے آکسفورڈ ایسٹرا زینیکا کورونا وائرس ویکسین کی تمام برآمدات پر عارضی طور پر روک لگا دی ہے کیونکہ فوری طور پر ملک میں ان خوراکوں کی ضرورت تھی اور اس نے غیر ملکی ویکسینز کی درآمد کی اجازت دے دی۔ طلب میں اضافے کو پورا کرنے کے لیے اب آکسیجن کی درآمد کا بھی امکان ظاہر کیا جا رہا ہے۔ فروری کے وسط میں انڈین ایکسپریس اخبار کی ایک صحافی تبسم برناگر والا نے مہاراشٹرا کے کچھ حصوں میں نئے کیسز میں سات گنا اضافے پر خطرے کی گھنٹی بجائی اور بتایا کہ متاثرہ افراد کے نمونے جینوم سیکوئنسنگ کے لیے بھیجے گئے ہیں تاکہ باہر سے آنے والے وائرس کی مختلف اقسام کا پتا لگایا جا سکے۔ مہینے کے آخر تک بی بی سی نے کیسز میں اضافے کی اطلاع دی اور پوچھا کہ آیا انڈیا کو کووڈ کی نئی لہر کا سامنا ہے۔  ماہرین اب کہتے ہیں کہ نوجوانوں کی آبادی، وبا سے دیسی مدافعت، اور بڑی حد تک دیہی آبادی کا 'ڈھنڈورا' پیٹنے والے انڈیا نے ’وائرس پر فتح‘ کا اعلان کر دیا تھا جو کہ قبل از وقت ثابت ہوا۔ بلومبرگ کے ایک کالم نویس مہر شرما نے کہا: 'جیسا کہ انڈیا میں عام ہے، سرکار کا کبر، جنون زدہ قوم پرستی، پاپولزم اور بیوروکریٹک نااہلی ان سب نے ملکر یہ بحران پیدا کیا ہے۔' پبلک ہیلتھ فاؤنڈیشن آف انڈیا کے صدر پی سری ناتھ ریڈی نے کہا: 'یہاں فاتح کا ایک احساس تھا۔' انھوں نے کہا: 'کچھ لوگوں نے محسوس کیا کہ ہم نے بیماری سے مدافعت حاصل کر لی ہے۔ ہر کوئی کام پر واپس جانا چاہتا تھا۔ یہ بیانیہ بہت حد تک قابل قبول ٹھہرا اور احتیاط برتنے کی چند آوازوں پر توجہ نہیں دی گئی۔' مسٹر مینن نے کہا کہ بہت سارے دوسرے ممالک کی طرح انڈیا کو بھی جنوری میں مختلف قسم کے جینومک نگرانی کا آغاز کرنا چاہیے تھا۔ ہو سکتا ہے کہ ان میں سے کچھ اقسام کے وائرس ہی اس بڑے اضافے کا سبب بنے ہوں۔  صحت عامہ کے اس بحران سے کیا سبق حاصل کیے جا سکتے ہیں؟ ایک تو یہ کہ انڈیا کو وقت سے پہلے ہی وائرس پر فتح کا اعلان نہ کرنا چاہیے اور اسے ’فاتح کے جذبے‘ پر لگام لگانا چاہیے۔


Summary: ماہرین کا خیال ہے کہ اس وبائی بیماری کا خاتمہ اس وقت ممکن ہے جب زیادہ تر لوکوں کو ویکسین لگے گی لیکن اس میں کتنا وقت لگے گا یہ کہنا مشکل ہے کیونکہ اس کی راہ میں بہت سی رکاوٹیں حائل ہیں۔

دنیا بھر کے لوگوں کو کورونا وائرس کی ویکسین کب تک لگ جائے گی؟

ماہرین کا خیال ہے کہ دنیا بھر کی آبادی کو ویکسین دینے کی راہ میں بہت سے عوامل سرگرم عمل ہیں عالمی ادارۂ صحت (ڈبلیو ایچ او) کے سربراہ تیدروس ادھانوم غبرائسس کا کہنا ہے کہ ’ویکسین وبائی بیماری کا رخ موڑنے کے لیے بہت امید افزا ہے لیکن دنیا کو محفوظ بنانے کے لیے ہمیں اس بات کو یقینی بنانا ہو گا کہ تمام لوگوں کو ٹیکے لگائے جائیں نہ کہ صرف ان ممالک میں جو کورونا ویکسین کے اخراجات برداشت کر سکتے ہیں کیونکہ ہر جگہ انھیں خطرہ لاحق ہے۔' ویکسین وبائی مرض کے بعد کی دنیا کو معمول پر لانے میں کلیدی کردار ادا کرے گی لیکن اس کی راہ میں بہت سی رکاوٹیں ہیں اور کئی ممالک کے مقابلے میں دوسرے ممالک کو لمبا سفر طے کرنا پڑ سکتا ہے۔  بی بی سی افریقہ کی ہیلتھ ایڈیٹر این مواتھی کا کہنا ہے کہ اس بات کا قوی امکان ہے کہ بہت سے افریقی ممالک کو مغربی ممالک کے مقابلے میں زیادہ قیمت پر ویکسین خریدنا پڑیں گی جس کی ایک وجہ یہ ہے کہ انھوں نے سپلائی کا پہلے سے آرڈر نہیں دیا تھا۔ ابھی تک اس بات کے شواہد نہیں ہیں کہ یہ مختلف اقسام زیادہ شدید بیماری کا باعث بنی ہیں اور زیادہ تر ماہرین کا خیال ہے کہ اس کے باوجود ویکسین مؤثر ثابت ہوں گی، کم از کم قلیل مدتی طور پر ہی سہی۔ لیکن یہ خدشہ ہے کہ اگر کووڈ 19 کو پوری دنیا میں بغیر روک ٹوک بڑھنے دیا گیا تو یہ وائرس اس حد تک تبدیل ہو سکتا ہے کہ موجودہ ویکسین اور علاج اس کے خلاف مزید کام نہ کر سکے، یہاں تک کہ ان کو بھی انفیکشن کا خطرہ لاحق ہو جائے گا جنھیں ویکسین دی جا چکی ہے۔ کچھ ممالک خاص طور پر زیادہ نوجوان آبادی والے ممالک، ویکسین لینے میں دلچسپی کھو سکتے ہیں، خاص طور پر اگر اس مرض کا وسیع پیمانے پر پھیلاؤ ہے (اور آبادی کا ایک بڑا حصہ پہلے ہی بیماری کے خلاف مدافعت پیدا کر چکا  ہے) یا اگر اس سے وابستہ اخراجات بہت زیادہ ہیں۔ چونکہ کووڈ 19 ایک ایسا نیا خطرہ ہے جس سے ریوڑ کے ریوڑ میں مدافعت کا پتہ نہیں چل سکا لیکن وبائی امراض کے ماہرین کا خیال ہے کہ یہ تقریبا 70 فیصد لوگوں کو ٹیکے لگا کر اسے حاصل کیا جا سکتا ہے۔ امپیریل کالج لندن میں متعدی امراض کی چيئر پرسن پروفیسر عذرا غنی کا کہنا ہے کہ کووڈ 19 کے لیے بنائی جانے والی ویکسینوں کا بنیادی مقصد جان بچانا ہے اور اس کا حصول ویکسینیشن کے ذریعے بیماری سے مدافعت پیدا کرنے اور وائرس کی منتقلی کو روکنے سے ہوتا ہے۔


Summary: محققین کے مطابق جرائم پیشہ افراد ان لوگوں کی مجبوری کا فائدہ اٹھا رہے ہیں جو کووڈ 19 کے لاک ڈاؤن سے نجات ڈھونڈ رہے ہیں۔ ایسے میں ویکسین اور ویکسین پاسپورٹ مختلف داموں میں بیچے جا رہے ہیں۔.

ڈارک ویب پر کورونا کی ویکسین اور ویکسین پاسپورٹ کی فروخت کا انکشاف

بی بی سی کو معلوم ہوا ہے کہ کووڈ 19 کی ویکسینز، ویکسین پاسپورٹ اور کورونا ٹیسٹ کے جعلی منفی نتائج ڈارک ویب پر فروخت کیے جا رہے ہیں۔ ایسٹرا زینیکا، سپوٹنک، سائنو فارم اور جانسن اینڈ جانسن کی ویکسین کی خوراکیں ڈارک ویب پر 500 سے 750 ڈالر میں فروخت ہو رہی ہیں۔ نامعلوم تاجر ویکسین کے جعلی سرٹیفکیٹ بھی بیچ رہے ہیں اور ان کی قیمتیں صرف 150 ڈالر سے شروع ہوتی ہیں۔ مارکیٹ پلیس پر موجود اس اشتہار میں کووڈ 19 کی ویکسین بیچنے کا دعوی کیا گیا ہے سائبر سکیورٹی کی کمپنی چیک پوائنٹ کے محققین نے جنوری سے ان آن لائن مارکیٹوں اور ہیکنگ فورمز کی نگرانی کی ہے۔ یہاں سب سے پہلے جنوری میں ویکسین کے اشتہارات لگنا شروع ہوئے تھے۔  ان کا کہنا ہے کہ اب ان اشتہارات میں تین گنا اضافہ ہوا ہے اور ان کی تعداد 1200 سے زیادہ ہو گئی ہے۔ بعض اشتہارات کے مطابق ویکسینز میں آکسفورڈ زینیکا کی قیمت 500 ڈالر، جانسن اینڈ جانسن اور روسی ویکسین سپوٹنک دونوں 600 ڈالر اور چین کی تیار کردہ سائنو فارم 750 ڈالر میں فروخت ہو رہی ہیں۔  ہیکنگ فورم پر ایک دوسرے اشتہار میں کورونا ٹیسٹ کے جعلی منفی نتائج کی پیشکش کی گئی تھی اور اس میں کہا گیا تھا کہ ’بیرون ملک سفر یا نوکری کے لیے ہم منفی کووڈ ٹیسٹ کرتے ہیں۔ دو منفی ٹیسٹ خریدیں اور تیسرا مفت حاصل کریں!‘ ویکسین پاسپورٹ کی پیشکش ایسے افراد کو کی جا رہی ہے جنھیں ابھی تک ویکسین نہیں لگی ہے اور وہ آزادی سے سفر نہیں کر سکتے۔ برطانیہ میں ویکسین پاسپورٹ کے ایک نظام پر بھی غور ہو رہا ہے جس سے سیاحوں کو بارز یا کھیلوں کے میدان تک رسائی کی اجازت مل جائے گی۔  یورپی حکام نے بھی ’گرین ڈیجیٹل سرٹیفکیٹ‘ کے منصوبے کا اعلان کیا ہے۔ اس سے کووڈ 19 کی ویکسین حاصل کرنے والے افراد، منفی ٹیسٹ نتائج اور کورونا سے صحتیاب افراد کو یورپی یونین کے اندر سفر کرنے کی اجازت ہو گی۔  چیک پوائنٹ کے محققین کے مطابق کئی تاجر جعلی دستاویزات بیچ رہے ہیں۔ ان میں سے ایک تاجر کا تعلق برطانیہ سے ہے جو 150 ڈالر میں ویکسین کارڈ فروخت کر رہا ہے اور وہ اس کے عوض کرپٹو کرنسی میں بٹ کوائن کے ذریعے پیسے وصول کر رہا ہے۔  جب انھوں نے اس تاجر سے رابطہ کیا تو انھیں بتایا گیا کہ وہ اپنے نام فراہم کریں اور یہ بتائیں کہ وہ تاریخ میں کیا لکھنا چاہتے ہیں، یعنی وہ تاریخ جب انھیں فرضی طور پر کورونا کی ویکسین دی گئی۔ اس کا کہنا تھا کہ 'آپ بے فکر رہیں۔۔۔ یہ ہمارا کام ہے۔۔۔ ہم نے ایسا کئی لوگوں کے ساتھ کیا ہے اور یہ بالکل محفوظ ہے۔‘


Summary: پاکستان میں ادویات کی قیمتوں کا تعین کرنے والے ادارے ڈرگ ریگیولیٹری اتھارٹی آف پاکستان کی جانب سے روسی ویکسین سپٹنک کی قیمت 8449 روپے تجویز کرنے کے بعد بہت سے لوگ یہ سوال پوچھتے نظر آ رہے ہیں کہ بین الاقوامی مارکیٹ میں سپٹنِک کی قیمت 10 ڈالر یعنی تقریباً 1500 روپے ہے تو پاکستان میں اس کی تجویز شدہ قیمت آخر اتنی زیادہ کیوں ہے۔

دس ڈالر والی روسی ویکسین ’سپٹنِک‘ کی قیمت پاکستان میں اتنی زیادہ کیوں؟

پاکستان میں ادویات کی قیمتوں کا تعین کرنے والے ادارے ڈرگ ریگیولیٹری اتھارٹی آف پاکستان (ڈریپ) کی جانب سے روسی ویکسین سپٹنک کی دو خوراکوں کی قیمت 8449 روپے جبکہ ایک خوراک پر مشتمل چین کی کونویڈیشیا ویکسین کی قیمت 4225 روپے منظوری کے لیے کابینہ کے پاس بھیجی گئی ہے۔  تاہم ان ویکسینز کو درآمد کرنے والی نجی کمپنیوں نے اعتراض کیا ہے کہ انھوں نے یہ ویکسین زیادہ قیمت میں درآمد کی ہے، جس کے بعد کابینہ نے ڈریپ کو ان قیمتوں پر نظرثانی کی ہدایت کی ہے، اور اب امکان ہے کہ ان ویکسینز کی قیمت تجویز شدہ قیمت سے بھی زیادہ ہوگی۔   ڈریپ کے ایک افسر نے بی بی سی سے بات کرتے ہوئے بتایا کہ عموماً درآمد کی جانے والی ادویات کی قیمتوں کا تعین ہمسایہ مملک جیسے کہ انڈیا اور بنگلہ دیش میں اس دوا کی قیمت کو دیکھتے ہوئے کیا جاتا ہے، تاہم کورونا ویکسین کی قیمتوں سے متلعق ابھی اتنی معلومات دستیاب نہیں ہیں، اس لیے ان کی قیمت کا تعین ڈریپ کے 2018 کے قوانین میں درج شدہ فارمولے کے تحت کیا جائے گا۔  ڈریپ کی جانب سے روسی ویکسین سپٹنک کی قیمت 8449 روپے تجویز کرنے کے بعد بہت سے لوگ یہ سوال پوچھتے نظر آ رہے ہیں کہ بین الاقوامی مارکیٹ میں سپٹنک کی قیمت 10 ڈالر یعنی 1559 روپے ہے تو پاکستان میں اس کی تجویز شدہ قیمت آخر اتنی زیادہ کیوں ہے۔  پاکستان میں سپٹنک درآمد کرنے والی دوا ساز کمپنی اے جی پی کے مطابق جب ڈریپ کی جانب سے ان سے قیمت کی تجویز مانگی گئی تھی تو انھوں نے اس کی قیمت 30 ڈالر دی تھی تاہم وقت کے ساتھ مارکیٹ میں سپٹنک کی مانگ میں اضافہ ہوا اور جب انھوں نے اسے درآمد کیا تو سپٹنک کی دو خوراکوں پر لاگت 45 ڈالر روپے آئی اور کمپنی اس قیمت پر یہ ویکسین درآمد کر چکی ہے جو کراچی کے سرد خانے میں محفوظ ہے۔  جب اے جی پی کے ایک اہلکار سے یہ سوال کیا گیا کہ 20 ڈالر میں دستیاب سپٹنک کو 45 ڈالر میں کیوں خریدا گیا تو ان کا کہنا تھا کہ سپٹنک بنانے والی کمپنی کی جانب سے منفی تین سے منفی آٹھ ڈگری سینٹی گریڈ پر محفوظ کی جانے والی ویکسین کی قیمت 20 ڈالر ہے جو کہ اس وقت دستیاب نہیں۔ اے جی پی کا کہنا ہے کہ ڈریپ کی جانب سے تجویز شدہ قیمت کمپنی کو آنے والی لاگت سے کم ہے لہٰذا کمپنی نے اس پر عدم اطمینان کا اظہار کیا ہے جس کے بعد حکومت نے ڈریپ کو اس پر نظرثانی کرنے کا حکم دیا ہے۔ روسی ویکسین سپٹنک کو فروخت کے لیے درآمد کر لیا گیا ہے جبکہ خبر رساں ادارے روئٹرز کے مطابق دوا ساز کمپنی اے جے پی چینی ویکسین کی 10 ہزار خوراکیں 25 مارچ تک درآمد کر لے گی، تاہم یہ ویکسینز حکومت پاکستان کی جانب سے قیمتوں کے تعین کے بعد ہی استعمال کے لیے دستیاب ہوں گی۔